text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
20 Ke kaloku kwathi ngonyaka wesixhenxe, ngenyanga yesihlanu, ngoweshumi umhla enyangeni leyo, amadoda avela kwabakhulileyo bakwaSirayeli eza kubuzisa kuYehova,+ ahlala phantsi phambi kwam.+
2 Landula ke lafika ilizwi likaYehova kum, lisithi:
3 “Nyana womntu, thetha namadoda akhulileyo akwaSirayeli, uthi kuwo, ‘Itsho iNkosi enguMongami uYehova ukuthi: “Nizele ukuza kubuzisa kum na?+ ‘Ndiphila nje, andizi kubuzwa nini,’+ itsho iNkosi enguMongami uYehova.”’
4 “Uya kubagweba na? Uya kubagweba na, nyana womntu?+ Bazise izinto ezicekisekayo zookhokho babo.+
5 Yaye umele uthi kubo, ‘Itsho iNkosi enguMongami uYehova ukuthi: “Ngemini yokunyula kwam uSirayeli,+ ndaphakamisa isandla sam+ ndifungela imbewu yendlu kaYakobi+ ndaza ndazazisa kubo kwilizwe laseYiputa.+ Ewe, ndasiphakamisa isandla sam ndibafungela, ndisithi, ‘NdinguYehova uThixo wenu.’+
6 Ngaloo mini ndasiphakamisa isandla sam+ ndibafungela ukuze ndibakhuphe kwilizwe laseYiputa ndibase kwilizwe endandibahlolele lona, eliqukuqela ubisi nobusi.+ Lalingumhombiso emazweni onke.+
7 Ndaza ndahlabela mgama ndathi kubo, ‘Lahlani, ngamnye kuni, izinto ezilizothe zamehlo enu,+ ningazenzi inqambi ngezithixo ezinezothe zaseYiputa.+ NdinguYehova uThixo wenu.’+
8 “‘“Baqala ke bona ukundivukela,+ yaye abazange bavume ukundiphulaphula. Izinto ezilizothe zamehlo abo abazange bazilahle, nezithixo ezinezothe zaseYiputa abazange bazishiye,+ kangangokuba ndathembisa ukuphalazela kubo ubushushu bam, ukuze ndiwuphelelise kubo umsindo wam phakathi kwelizwe laseYiputa.+
9 Ndenjenjalo ngenxa yegama lam ukuze lingahlanjelwa phambi kwamehlo eentlanga ababephakathi kwazo,+ ngenxa yokuba ndandizazisile kubo phambi kwamehlo azo ngokubakhupha kwilizwe laseYiputa.+
10 Ngoko ndabakhupha kwilizwe laseYiputa ndaza ndabazisa entlango.+
11 “‘“Ndabanika imimiselo yam;+ ndabazisa nezigwebo zam,+ ukuze umntu ozenzayo abe nokuphila ngazo.+
12 Ndabanika neesabatha zam,+ ukuba zibe ngumqondiso phakathi kwam nabo,+ ukuze bazi ukuba ndinguYehova obangcwalisayo.
13 “‘“Kodwa bona, ndlu kaSirayeli, bandivukela entlango.+ Abazange bahambe ngemimiselo yam,+ nezigwebo zam bazigatya,+ ezo, ukuba umntu ebengazenza, ebeya kuqhubeka ephila ngazo.+ Neesabatha zam bazihlambela kakhulu,+ kangangokuba ndathembisa ukukuphalazela kubo entlango ukuvutha komsindo wam, ukuze ndibatshabalalise.+
14 Kodwa ndenza oko ngenxa yegama lam ukuze lingahlanjelwa phambi kwamehlo eentlanga, endandibakhuphe phambi kwamehlo azo.+
15 Ndaza ndaphakamisa isandla sam ndibafungela entlango,+ ukuba andiyi kubazisa kwilizwe endandibanikile, elo liqukuqela ubisi nobusi,+ (lingumhombiso emazweni onke.)+
16 ngenxa yokuba bazigatya izigwebo zam; ngokubhekisele kwimimiselo yam ke, abazange bahambe ngayo, neesabatha zam bazihlambela, ngenxa yokuba intliziyo yabo yayilandela izithixo zabo ezinezothe.+
17 “‘“Laza iliso lam laba nosizi kubo ukuba ndingabonakalisi,+ yaye andizange ndibatshabalalise entlango.
18 Ndaza ndathi koonyana babo entlango,+ ‘Musani ukuhamba ngemimiselo yookhokho benu,+ ningayigcini nemigwebo yabo,+ ningazenzi iinqambi ngezithixo zabo ezinezothe.+
19 NdinguYehova uThixo wenu.+ Hambani ngemimiselo yam,+ nigcine izigwebo zam,+ nizenze.+
20 Ngcwalisani iisabatha zam,+ zibe ngumqondiso phakathi kwam nani, ukuze nazi ukuba ndinguYehova uThixo wenu.’+
21 “‘“Basuka oonyana bandivukela.+ Abahamba ngemimiselo yam, abazigcina izigwebo zam ukuba bazenze, ezo, aya kuthi umntu ukuba uyazenza, aphile ngazo.+ Iisabatha zam bazihlambela.+ Ngoko ndathembisa ukuphalazela ubushushu bam kubo, ukuze ndiwuphelelisele kubo umsindo wam entlango.+
22 Ndasibuyisa ke isandla sam+ ndaza ndenza ngenxa yegama lam, ukuze lingahlanjelwa phambi kwamehlo eentlanga, endandibakhuphe phambi kwamehlo azo.+
23 Ndasiphakamisa isandla sam ndibafungela entlango,+ ukuze ndibachithachithe phakathi kweentlanga nokuze ndibasasaze phakathi emazweni,+
24 ngenxa yokuba bengazigcinanga izigwebo zam+ baza bayigatya imimiselo yam+ neesabatha zam bazihlambela,+ namehlo abo alandela izithixo ezinezothe zookhokho babo.+
25 Nam ndabamisela imimiselo engalunganga nezigwebo ababengenakuphila ngazo.+
26 Ndabayeka benziwa iinqambi ngezipho zabo ekudluliseni kwabo emlilweni wonke umntwana ovula isibeleko,+ ukuze ndibaphanzise, bazi ukuba ndinguYehova.”’+
27 “Ngoko ke thetha kwindlu kaSirayeli, nyana womntu, uthi kuyo,+ ‘Itsho iNkosi enguMongami uYehova ukuthi: “Kanti ke kule nkalo, ookhokho benu banditshabhisa, ngokwenza kwabo ngokungathembeki kum.+
28 Yaye ndabazisa kwilizwe+ endandiphakamise isandla sam ndibafungela ukubanika lona.+ Bathi bakubona zonke iinduli eziphakamileyo+ nayo yonke imithi eshinyeneyo ngamasebe, bandula ke babingelela apho imibingelelo yabo,+ banikela apho iminikelo yabo ecaphukisayo, bazisa apho amavumba abo athozamisayo,+ bethululela apho neminikelo yabo ethululwayo.+
29 Ngoko ndathi kubo, ‘Ithetha ntoni na kuni le ndawo iphakamileyo niza kuyo, ukuze nje igama layo kuthiwe yiNdawo Ephakamileyo kude kuse kule mini?’”’+
30 “Ngoko ke yithi kwindlu kaSirayeli, ‘Itsho iNkosi enguMongami uYehova ukuthi: “Ngaba nizenza iinqambi na ngendlela yookhokho benu,+ nilandela izinto zabo ezilizothe ngeentlobano zokuziphatha okubi?+
31 Yaye ngokuphakamisa izipho zenu ngokudlulisa oonyana benu emlilweni,+ ngaba nizenza iinqambi na ngenxa yezithixo zenu zonke ezinezothe ukuza kutsho namhlanje?+ Kwangaxeshanye ndiya kubuzwa nini na, ndlu kaSirayeli?”’+
“‘Ndiphila nje,’ itsho iNkosi enguMongami uYehova ukuthi, ‘andiyi kubuzwa nini.+
32 Yaye oko kuzayo emoyeni wenu+ ngokuqinisekileyo akuyi kwenzeka,+ ekubeni nisithi: “Masibe njengeentlanga ezi, njengeentsapho zamazwe la,+ silungiselele emthini naselityeni.”’”+
33 “‘Ndiphila nje,’ itsho iNkosi enguMongami uYehova ukuthi, ‘Ndiza kulawula njengokumkani phezu kwenu ngesandla esomeleleyo nangengalo eyoluliweyo+ nangobushushu obuthululwayo.+
34 Kwaye ndiza kunikhupha kwizizwana, ndiniqokelele ndawonye kumazwe enichithachithelwe kuwo ngesandla esomeleleyo nangengalo eyoluliweyo nangobushushu obuthululwayo.+
35 Yaye ndiza kunizisa kwintlango yezizwana+ ndize ndinigwebe apho ubuso ngobuso.+
36 “‘Kanye njengoko ndabagwebayo ookhokho benu entlango yelizwe laseYiputa,+ ngoko ndiya kunigweba nani,’ itsho iNkosi enguMongami uYehova.
37 ‘Yaye ndiza kunidlulisa phantsi kwentonga+ ndize ndinizise kumxokelelwane womnqophiso.+
38 Kwaye ndiza kubacoca kuni abo bavukelayo nabanxaxhayo+ nxamnye nam, kuba ndiya kubakhupha kwilizwe abaphambukele kulo, kodwa abayi kuza kumhlaba wakwaSirayeli;+ nazi ukuba ndinguYehova.’+
39 “Yaye nina, ndlu kaSirayeli, itsho iNkosi enguMongami uYehova ukuthi, ‘Hambani niye kukhonza ngamnye kuni izithixo zakhe ezinezothe.+ Kwaye emva koko ukuba anindiphulaphuli, ngoko igama lam elingcwele aniyi kuphinda nilihlambele ngezipho zenu nangezithixo zenu ezinezothe.’+
40 “‘Kuba entabeni yam engcwele, entabeni ephakamileyo yakwaSirayeli,’+ itsho iNkosi enguMongami uYehova, ‘kulapho bona, iyonke indlu kaSirayeli ngokupheleleyo, baya kundikhonza, elizweni.+ Apho ndiya kukholiswa ngabo, yaye apho ndiya kuyifuna iminikelo yenu nentlahlela yeminikelo yenu kwizinto zenu zonke ezingcwele.+
41 Ngenxa yevumba elithozamisayo ndiya kukholiswa nini,+ xa ndinikhupha kwizizwana ndize okunene ndiniqokelele ndawonye nivela kumazwe enanichithachithwe kuwo,+ ndingcwaliswe kuni phambi kwamehlo eentlanga.’+
42 “‘Niya kwazi ukuba ndinguYehova,+ ekuniziseni kwam kumhlaba wakwaSirayeli,+ kwilizwe endaphakamisa isandla sam ndifungela ukulinika ookhokho benu.
43 Yaye ngokuqinisekileyo niya kuzikhumbula apho iindlela zenu+ nazo zonke izenzo zenu enazenza iinqambi ngazo,+ nize okunene nizive nizothekile bubuso benu ngenxa yazo zonke izinto zenu ezimbi enizenzileyo.+
44 Niya kwazi ukuba ndinguYehova+ xa ndithabatha inyathelo ngani ngenxa yegama lam,+ kungekhona ngokweendlela zenu ezimbi okanye ngokwezenzo zenu ezonakeleyo,+ ndlu kaSirayeli,’ itsho iNkosi enguMongami uYehova.”
45 Laza ilizwi likaYehova laqhubeka lifika kum, lisithi:
46 “Nyana womntu, bhekisa ubuso bakho+ kwicala lasemzantsi uze ukhuphe+ amazwi akho aye ngasemzantsi, uprofete kwihlathi lomhlaba wasemzantsi.
47 Uze uthi kwihlathi lasemzantsi, ‘Live ilizwi likaYehova. Itsho iNkosi enguMongami uYehova ukuthi: “Yabona, ndikutshisa ngomlilo,+ kwaye umele uqwenge kuwe wonke umthi osafumileyo nawo wonke umthi owomileyo.+ Idangatye elivuthayo aliyi kucinywa,+ yaye bonke ubuso bumele butshiswe nguwo ukususela emzantsi ukusa emntla.+
48 Nabo bonke abo benyama bamele babone ukuba mna, Yehova, ndiwubasile, kangangokuba awuyi kucinywa.”’”+
49 Ndaza ndathi ke: “Owu Nkosi enguMongami Yehova! Bathi ngam, ‘Ngaba akaqambi iintetho eziyimizekeliso na kodwa?’”+
Yithumele
Yithumele
Hezekile 20
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=20&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D20%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Ithini IBhayibhile Ngobufanasini?
UKUTSHATA kwendoda nenye indoda okanye komfazi nomnye umfazi kusengumba otshis’ ibunzi kumazwe amaninzi. Sekunjalo, ngowama-2015, olu hlobo lomtshato lwamiselwa ngokusemthethweni yiNkundla Ephakamileyo yaseMerika. Emva koko, abantu abaninzi bathetha ngalo mba kwi-intanethi. Omnye wemibuzo eyayibuzwa kakhulu yayingulo, “Ithini iBhayibhile ngolu hlobo lomtshato?”
IBhayibhile ayithethi nto ngokuthe ngqo ngokunikwa kwabantu ilungelo lalo mtshato. Owona mbuzo ubalulekileyo ngulo, Ithini iBhayibhile ngobufanasini?
Abantu abaninzi bacinga ukuba bayayazi impendulo yalo mbuzo ngoxa bengakhange bayijonge eBhayibhileni—sekunjalo iimpendulo zabo ziyabethabethana! Abanye bathi iBhayibhile ayifuni nokuwabona amafanasini. Ukanti bona abanye bathi umyalelo wayo ‘wokuthanda ummelwane’ uyasebenza enoba indoda ithanda enye indoda, umfazi uthanda omnye umfazi okanye indoda ithanda umfazi.—Roma 13:9.
ITHINI IBHAYIBHILE?
Yiyiphi kwezi ocinga ukuba ichanile?
IBhayibhile ayizifuni izenzo zobufanasini.
IBhayibhile iyazivumela izenzo zobufanasini.
IBhayibhile ikhuthaza ukuba amafanasini acalucalulwe.
IIMPENDULO:
YINYANISO. IBhayibhile ithi: ‘Amadoda alala namadoda akayi kubudla ilifa ubukumkani bukaThixo.’ (1 Korinte 6:9, 10) Ithetha kanjalo nangabafazi. —Roma 1:26.
BUBUXOKI. IBhayibhile ithi indoda ifanele ilale nomfazi etshate naye kuphela.—Genesis 1:27, 28; IMizekeliso 5:18, 19.
BUBUXOKI. Nangona iBhayibhile ingafuni nokuzibona izenzo zobufanasini, ayikukhuthazi ukucalucalulwa kwamafanasini nokuwaphatha kakubi ngenxa yentiyo okanye nangasiphi na isizathu.—Roma 12:18. [1]
Yintoni Ayikholelwayo AmaNgqina KaYehova?
AmaNgqina kaYehova akholelwa ukuba umthetho weBhayibhile wokuziphatha ngowona simele siphile ngawo, yaye ayawuthobela. (Isaya 48:17) [2] Le nto ithetha ukuba azicaphukela zonke iindlela zokuziphatha ngesondo ezingafanelekanga, kwanobufanasini. (1 Korinte 6:18) [3] Leyo yindlela aphila ngayo, kwaye anelungelo lokuphila ngayo.
AmaNgqina kaYehova azama ukuphatha abanye ngendlela nawo athanda ukuphathwa ngayo
Kwangaxeshanye, azama ngandlela zonke ‘ukuphuthuma uxolo nabantu bonke.’ (Hebhere 12:14) Nakubeni engafuni nokuzibona izenzo zobufanasini, akanyanzeli izimvo zawo kwabanye, kwaye akawaphathi kakubi amafanasini ngenxa yokuba ewacaphukela okanye avuye xa esiva ngokuphathwa kakubi kwawo. Azama ukuphatha abanye ngendlela nawo athanda ukuphathwa ngayo.—Mateyu 7:12.
Ngaba IBhayibhile Ikhuthaza Ucalucalulo?
Abantu abaninzi basenokuthi iBhayibhile ikhuthaza ukucalucalulwa kwamafanasini yaye nabo bathobela imithetho yayo abawafuni. Bathi, ‘iBhayibhile yabhalwa ngexesha abantu babengazi nto kangako. Kodwa namhlanje samkela abantu bazo zonke iintlanga enoba bathandana nabani na.’ Kubo, xa ungafuni izinto ezenziwa ngamafanasini uyafana nomntu ongafuni abantu bezinye iintlanga. Ngaba isengqiqweni loo nto? Ayikho ngqiqweni. Kutheni?
Kaloku kukho umahluko phakathi kokungafuni izenzo zobufanasini nokungafuni abantu abangamafanasini. IBhayibhile ithi amaKristu amele ahloniphe zonke iintlobo zabantu. (1 Petros 2:17) [4] Kodwa loo nto ayithethi ukuba amele amkele zonke iindlela zokuziphatha.
Khawucinge ngalo mzekelo: Masithi kuwe ukutshaya kuyingozi kwaye awukufuni. Uza kuthini xa usebenza nomntu otshayayo? Ngaba kuza kuthiwa awazi nto kuba indlela okujonga ngayo ukutshaya yahlukile kweyakhe? Ngaba kuba yena etshaya wena ungatshayi, loo nto ithetha ukuba uyamcalucalula? Ukuba ebenokuthi yeka le ndlela ukujonga ngayo ukutshaya, ngaba loo nto ibingayi kuthetha ukuba akazi nto okanye akakufuni?
AmaNgqina kaYehova aphila ngemithetho yokuziphatha eseBhayibhileni. Akaziqhwabel’ izandla izenzo ezingafunwayo yiBhayibhile. Sekunjalo, akabagculeli okanye abaphathe kakubi abantu abangaziphathanga njengawo.
Ngaba Imbono YeBhayibhile Ikhohlakele?
Kuthiwani ke ngabantu ngokuzenzekelayo abanomnqweno wokuba ngamafanasini? Ngaba bazalwa benjalo? Ukuba kunjalo, ngaba bekungayi kuba yinkohlakalo ukuthi mabangayenzi into abayinqwenelayo?
IBhayibhile ayithethi nto ngokuba izenzo zobufanasini zadalwa, kodwa iyatsho ukuba abanye abantu baneempawu ekunzima ukuzitshintsha. Sekunjalo, ithi ezinye iindlela zokuziphatha—eziquka ubufanasini—simele sihambele kude kuzo ukuba sifuna ukukholisa uThixo.—2 Korinte 10:4, 5.
Abanye abantu banokuthi imbono yeBhayibhile ikhohlakele. Kodwa loo nto bayisekela kwimbono yokuba simele senze ngokweminqweno yethu. Bathi indlela umntu anqwenela ukuziphatha ngayo ngesondo ibaluleke kakhulu kangangokuba ayimele ilawulwe yaye ayilawuleki. Nakuba kunjalo, iBhayibhile ithetha kakuhle ngabantu xa isithi banokukwazi ukuyilawula iminqweno yabo. Ngokungafaniyo nezilwanyana, bona abalawulwa lithuku.—Kolose 3:5. [5]
Khawucinge ngalo mzekelo: Ezinye iingcali zithi ezinye iimpawu abantu abanazo, ezifana nokuthand’ ukulwa, mhlawumbi zidaliwe. IBhayibhile ayithethi nto ngomntu odalwe wathand’ ukulwa, kodwa ithi abanye abantu ‘banomsindo’ yaye ‘batyekele emsindweni.’ (IMizekeliso 22:24; 29:22) Sekunjalo ikwathi: “Wuyeke umsindo uyishiye ingqumbo.”—INdumiso 37:8; Efese 4:31.
Bambalwa abantu abanokungavumelani neli cebiso leBhayibhile okanye bathi yinkohlakalo leyo kubantu abanalo mnqweno. Phofu, kwanezo ngcali zikholelwa ekubeni umsindo yimfuza zisebenza nzima ukuze zibancede abantu abanomsindo bakwazi ukuwubamba.
AmaNgqina kaYehova akavumelani nayo nayiphi na indlela yokuziphatha ekhatywayo yiBhayibhile. Ayibobufanasini bodwa angavumelani nabo, kodwa nokulala kwendoda nomfazi engatshatanga naye. Iluleka ngezi zinto iBhayibhile ithi: “Ngamnye wenu akwazi ukusizuza esakhe isitya ngobungcwalisa nembeko.”—1 Tesalonika 4:4, 5.
“Abanye Kuni Babenjalo Kanye”
Ngenkulungwane yokuqala abantu ababefuna ukuba ngamaKristu babeneemvelaphi ezahlukahlukeneyo futhi bengaphili ngendlela efanayo, yaye uninzi lwabo lwayitshintsha kakhulu indlela olwaluphila ngayo. Ngokomzekelo, iBhayibhile ithetha ‘ngabahenyuzi, nabanquli-zithixo, nabakrexezi, namadoda alala namadoda,’ ize emva koko ithi: “Abanye kuni babenjalo kanye.”—1 Korinte 6:9-11.
Xa iBhayibhile isithi “abanye kuni babenjalo kanye,” ngaba ithetha ukuba abo bayeka izenzo zobufanasini abazange baphinde babe neminqweno yazo? Kunokwenzeka ukuba baphinda banayo, kuba iBhayibhile inesi sibongozo: ‘Qhubekani nihamba ngokomoya anisayi kulawulwa yiminqweno yenyama konke konke.’—Galati 5:16.
Phawula ukuba iBhayibhile ayithi umKristu akasoze abe nayo iminqweno engafanalekanga, kodwa ithi umele angayivumeli. AmaKristu afunda ukuzibamba xa enaloo minqweno, angasoloko ecinga ngayo de ayenze.—Yakobi 1:14, 15. [6]
Ngoko iBhayibhile yenza umahluko phakathi komnqweno nesenzo. (Roma 7:16-25) Umntu onomnqweno wobufanasini unokuyilawula ingqondo yakhe kuloo nto ayicingayo, kanye njengokuba enokwenza kuyo nayiphi na into engafanelekanga ayinqwenelayo, nento emlingela emsindweni, ekukrexezeni nasekubaweni.—1 Korinte 9:27; 2 Petros 2:14, 15.
AmaNgqina kaYehova akholelwa ukuba umthetho wokuziphatha oseBhayibhileni ukhuthaza eyona ndlela ifanelekileyo yokuphila. Noko ke, akanyanzeli mntu ngeembono zawo, engazami nokutshintsha imithetho ekhusela amalungelo abo bangaphili njengawo. Axelela bonke abantu abaphulaphulayo umyalezo obalulekileyo.—IZenzo 20:20.
^ 1. Roma 12:18: ‘Yibani noxolo nabantu bonke.’
^ 2. Isaya 48:17: “Mna, Yehova, ndinguThixo wakho, lowo ukufundisa okuyingenelo kuwe.”
^ 3. 1 Korinte 6:18: “Sabani kulo uhenyuzo!”
^ 4. 1 Petros 2:17: “Bekani abantu bazo zonke iintlobo.”
^ 5. Kolose 3:5: “Bhubhisani, ke ngoko, amalungu enu omzimba asemhlabeni, uhenyuzo, ukungahlambuluki, inkanuko yesini.”
^ 6. Yakobi 1:14, 15: “Ngamnye ulingwa ngokutsalwa nokuwexulwa ngumnqweno wakhe. Wandule ke umnqweno, xa uthe wakhawula, uzale isono.”
Funda Okungakumbi
Ngaba IBhayibhile Iyathetha Ngokutshata Kwabantu Besini Esifanayo?
Ngumntu owaqalisa umtshato omele azi indlela yokuwenza ube mnandi uze ungapheli.

robotstxt: allowed

filter: keep


text:
Bamanyaniswe Luthando—Indibano YaseFrankfurt, EJamani
Ezisematheni kwiphephandaba iFrankfurter Rundschau zazisithi: “Ingathi Basuka Kwintsapho Enye.” Ababezile bavumelana neli phephandaba.
UKarla osuka ePuerto Rico wathi: “Ndaziva ndamkelekile!”
USara waseOstreliya wathi: “Kwakungathi ndityelele abantu basekhaya, kodwa abakwelinye ilizwe.”
Yintoni eyayibangela ukuba bavakalelwe ngale ndlela? Yayiyindibano yezizwe ngezizwe yamaNgqina KaYehova. YayiseCommerzbank-Arena eFrankfurt am Main, eJamani, ukususela ngoJulayi 18-20, 2014. Baphantse babeyi-37 000 ababezile.
Abantu ababekho babezele ukuza kufundiswa iBhayibhile. Kwakufundwa iBhayibhile, kuculwa, kuthandazwa, kukho iidrama ezimbini neentshumayelo ezimnandi ezisekelwe eBhayibhileni.
Ababekho yayingamaNgqina asekuhlaleni neendwendwe ezingaphezu kweziyi-3 000 ezisuka eBritani, eGrisi, eLebhanon, eMerika, eMzantsi Afrika, eOstreliya naseSerbia. Kwakukho namaNgqina amalunga nayi-234 asuka kumazwe ayi-70 akwinkonzo ekhethekileyo, njengabathunywa bevangeli.
Ezinye iinxalenye zocwangciso zazibukelwe kwi-intanethi kwiindawo eziyi-19 eJamani, eOstriya naseSwitzerland. Abantu ababekho kuzo zonke ezi ndawo babeyi-204 046.
Ukuwela Imida
EFrankfurt, ucwangciso lwaluqhutywa ngesiGrike, isiJamani nesiNgesi. Kwezinye iindawo, iintetho zazitolikwa ngexesha elinye ngeelwimi eziyi-17, eziquka isiArabhu, isiTshayina, isiTamil, isiTurkish neentetho zezandla ezimbini.
Nangona amaNgqina ayethetha iilwimi ezahlukahlukeneyo ibe eneemvelaphi ezingafaniyo, ayengezontlaba zahlukane—ayemanyaniswe luthando. (Yohane 13:34, 35) Ayephethene ngokungathi ayazalana.
UTobias waseBritani wathi: “Sizibonele ngawethu ukuba uthando lwethu luyakwazi ukuwela imida lumanyanise abazalwana abasehlabathini lonke.”
UDavianna osuka ePuerto Rico wathi: “Ndidibene namanye amaNgqina asuka kumazwe angaphezu kwayi-20. Simanyaniswe luthando nokuthanda uThixo.”
UMalcom olundwendwe olusuka eOstreliya wathi: “Ndibe liNgqina LikaYehova kwidolophana encinane. Bendidla ngokufunda okanye ndibukele iividiyo ezibonisa indlela abazalwana abasehlabathini lonke abamanyene ngayo. Kodwa apha ndiye ndazibonela ngawam amehlo. Oku kuye kwandinceda ndaqonda ukuba kutheth’ ukuthini ukumanyana kwabazalwana. Kuye komeleza ukholo lwam ukuba lapha.”
Ububele Obungalibalekiyo
AmaNgqina asuka kumabandla ayi-58 aseFrankfurt aye alungiselela izipho aza azonwabisa neendwendwe ngeengokuhlwa.
UCynthia osuka eMerika wathi: “Siye sazibonela indlela abanobubele ngayo abazalwana. Andisoze ndiyilibale indlela abanothando, abanobubele nabanesisa ngayo.”
USimon ohlala eJamani wathi: “Kwakukho uthando ibe kuhlekwa. Ininzi into esinokuyifunda kwabanye.”
UAmy olundwendwe olusuka eOstreliya wathi: “Ukumane sizonwabisa ngeengokuhlwa kwandibonisa ukuba amaNgqina KaYehova akazivimbi ulonwabo. Siyakwazi ukuzonwabisa—ngendlela ecocekileyo neyokwenene.”
Ukubuyela Ekhaya Neenkumbulo Ezimnandi
Indibano eyayiseFrankfurt yenye kwiindibano zezizwe ngezizwe ezazikumazwe asithoba ehlabathini lonke.
Xa kwabuzwa olunye undwendwe olwaluze kule ndibano eyayiseFrankfurt, lwaphendula lathi: “Khawube nombono wakho ubhaqa isizalwana esisondeleyo kuwe, ngokomzekelo umntakwenu obungamazi. Nakudibana, ukwenza uzive wamkelekile ekhayeni lakhe aze abe nobubele kuwe. Awukwazi kuzibamba luvuyo. Luphindaphinde ke olo vuyo izihlandlo eziyi-37 000. Bekumnandi kunjalo ke ukuba kule ndibano.”
Funda Okungakumbi
Ngabantu Abanjani AmaNgqina KaYehova?
Mangaphi amaNgqina kaYehova owaziyo? Yintoni kanye kanye oyaziyo ngathi?
Kuyintoni Ukuthanda KukaThixo?
UThixo ufuna ukuthanda kwakhe kwaziwe emhlabeni wonke. Yintoni ukuthanda kwakhe yaye ngoobani abafundisa abanye ngako?


text:
Uncedo Kwizibini Ezitshatileyo Nabazali
“Ngaba siyakuze sikwazi ukuwugqiba unyaka sitshatile?” “Iincoko zethu zisoloko zijika zibe ziingxabano—singenza ntoni ukuze siyiyeke le nto?” “Ndingathetha njani nabantwana bam ngesini?” Le mibuzo yezibini ezitshatileyo ingakhangeleka imininzi kakhulu kukwanjalo nangeempendulo zayo.
Kungakhathaliseki indlela okhuliswe ngayo okanye imvelaphi yakho, uza kufumanisa ukuba iBhayibhile inamacebiso aluncedo anokuphucula umtshato wakho aze akuncede ekukhuliseni abantwana.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
24 Ke oonyana baka-Aron babenezahlulo zabo. Oonyana baka-Aron yayinguNadabhi+ noAbhihu,+ uEleyazare+ noItamare.+
2 Noko ke, uNadabhi noAbhihu+ bafa phambi koyise,+ bengenabo oonyana, kodwa uEleyazare+ noItamare baqhubeka besebenza njengababingeleli.
3 UDavide, noTsadoki+ koonyana bakaEleyazare, noAhimeleki+ koonyana bakaItamare benza izahlulo ngokwezigxina zabo enkonzweni yabo.+
4 Kodwa bona oonyana bakaEleyazare bafunyanwa benamadoda aziintloko amaninzi kakhulu kunoonyana bakaItamare. Ngoko ke babelwa koonyana bakaEleyazare, njengeentloko zezindlu zooyise, zilishumi elinesithandathu, bona oonyana bakaItamare, njengeentloko zezindlu zooyise, zisibhozo.
5 Ngokubhekele phaya, babahlula ngamaqashiso,+ aba nabaya, kuba kwakufuneka kubekho iintloko zendawo engcwele+ neentloko zikaTHIXO oyinyaniso koonyana bakaEleyazare nakoonyana bakaItamare.
6 Wandula uShemaya unyana kaNetaneli unobhala+ wabaLevi wababhala phantsi phambi kukakumkani neenkosana noTsadoki+ umbingeleli noAhimeleki+ unyana ka-Abhiyatare+ neentloko zooyise zababingeleli nezabaLevi,+ enye indlu yooyise yakhethelwa uEleyazare+ yaza enye yakhethelwa uItamare.+
7 Iqashiso laphuma: elokuqala laba lelikaYehoyaribhi;+ elesibini laba lelikaYeyada,
8 elesithathu laba lelikaHarim, elesine laba lelikaSehorim,
9 elesihlanu laba lelikaMalekiya, elesithandathu laba lelikaMiyamin,
10 elesixhenxe laba lelikaHakotse, elesibhozo laba lelika-Abhiya,+
11 elesithoba laba lelikaYeshuwa, eleshumi laba lelikaShekaniya,
12 eleshumi elinanye laba lelikaEliyashibhi, eleshumi elinesibini laba lelikaYakim,
13 eleshumi elinesithathu laba lelikaHupa, eleshumi elinesine laba lelikaYeshebhabhi,
14 eleshumi elinesihlanu laba lelikaBhilega, eleshumi elinesithandathu laba lelikaImere,
15 eleshumi elinesixhenxe laba lelikaHezire, eleshumi elinesibhozo laba lelikaHapitsetse,
16 eleshumi elinesithoba laba lelikaPetahiya, elamashumi amabini laba lelikaYehezekeli,
17 elamashumi amabini ananye laba lelikaYakin, elamashumi amabini anesibini laba lelikaGamuli,
18 elamashumi amabini anesithathu laba lelikaDelaya, elamashumi amabini anesine laba lelikaMahaziya.
19 Ezi yayizizigxina zabo+ enkonzweni yabo,+ ukuba bangene endlwini kaYehova ngokwelungelo eliyimfanelo+ yabo ngesandla sika-Aron ukhokho wabo, kanye njengoko uYehova uTHIXO kaSirayeli wamyalelayo.
20 Ngabo aba abasalayo koonyana bakaLevi, koonyana baka-Amram+ yayinguShubhayeli;+ koonyana bakaShubhayeli, yayinguYedeya;
21 kuRehabhiya:+ koonyana bakaRehabhiya, yayinguIshiya intloko;
22 kumaItsare,+ yayinguShelemoti;+ koonyana bakaShelomoti, yayinguYahati;
23 koonyana bakaHebron,+ yayinguYeriya+ intloko, uAmariya engowesibini, uYahaziyeli engowesithathu, uYekamam engowesine.
24 Oonyana bakaUziyeli, yayinguMika; koonyana bakaMika,+ yayinguShamire.
25 Umtakawabo Mika yayinguIshiya; koonyana bakaIshiya, yayinguZekariya.
26 Oonyana bakaMerari+ yayinguMahali+ noMushi;+ oonyana bakaYahaziya, yayinguBheno.
27 Oonyana bakaMerari: KwabakaYahaziya, yayinguBheno noShoham noZakure noIbhri.
28 AbakaMahali, yayinguEleyazare, ongabanga nanyana.+
29 KwabakaKishe: oonyana bakaKishe yayinguYerameli.
30 Ke bona oonyana bakaMushi yayinguMahali+ noEdere noYerimoti.+
Aba yayingoonyana babaLevi ngokwezindlu zooyise.+
31 Nabo babawisela amaqashiso+ kanye njengokuba abantakwabo oonyana baka-Aron benzayo phambi kukaDavide ukumkani noTsadoki noAhimeleki neentloko zezindlu zooyise zababingeleli nezabaLevi. Ke kuzo izindlu zooyise,+ owayeyintloko wayelingana twatse nomtakwabo omncinane.
Yithumele
Yithumele
1 Kronike 24
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=24&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D24%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ubomi BaseBheteli
Ifama Eyondla Abantu Abaninzi
Funda indlela umsebenzi wokuprinta owenziwa ngayo kwiiWatchtower Farms ezikumntla weNew York owenziwa ngayo ukuze abantu bafumane uncwadi olubanceda bakhe ubuhlobo noThixo.
Yintoni Eyenziwa Kwiofisi Yesebe YamaNgqina KaYehova?
Iindwendwe ziyamenywa ukuba zityelele nayiphi na iofisi yesebe. Nawe siyakumema!
Ukubukwa Kwesebe LaseJamani
Eli sebe lamema abamelwane, oosomashishini kuquka nezidwesha zalapho ukuze zize kubuka. Umxholo waloo mini wawusithi “Iminyaka Eyi-30 ESelters.” Bathini abanye ababelapho kwabo bayi-3 000?
Uhambo Olungalibalekiyo
UMarcellus uye wajamelana nengxaki eziliqela ngaphambi kokuba atyelele iofisi yesebe eseUnited States neKomkhulu Lehlabathi lamaNgqina kaYehova. Lwalumnandi olo hambo.
Umboniso WeBhayibhile Okhethekileyo
Ekuqaleni uYehova wayityhila injongo ngegama lakhe. Bukela indlela igama likaThixo eliye lagcinwa ngayo kwiinguqulelo eziliqela zeBhayibhile.
Usukelo Lweentsuku Eziyi-60
AmaNgqina kaYehova aphume kwizakhiwo ezintlanu, ezinokulinganiswa namabala ebhola ayi-11. Ngaba bakwazile ukugqiba kwangexesha?
Iminyaka Eyi-50 EWallkill
Kolu dliwano ndlebe uGeorge Couch ubalisa ngendlela amaNgqina kaYehova aye ayifumana ngayo ifama yesibini, eyaziwa ngokuba yiWatchtower Farms, kufuphi neNew York City.
Ukufuduka E-117 Adams Street
Amalungu entsapho yaseBheteli athetha ngeenkumbulo zawo ngomsebenzi wokuprinta owawusenziwa kule ndawo yaziwayo nethandwayo yaseBrooklyn.
Umboniso Obangel’ Umdla Kwikomkhulu Lehlabathi
Funda ngembali yamaKristu ebangel’ umdla nangamaNgqina kaYehova. Lo mboniso uquka iincwadi ezininzi, imifanekiso kunye nezinye izinto zakudala.
Yiminyaka Eyi-50 Kuvunwa KwiiWatchtower Farms
Funda indlela le fama eye yatshintsha ngayo ebudeni beminyaka ukuze ihambisele phambili umsebenzi wokushumayela owenziwa ngamaNgqina kaYehova.
Abafundi Batyelela IOfisi YeSebe YamaNgqina KaYehova EMexico
Abafundi beNational School of Library and Archival Sciences batyelela iiofisi zethu eziseMexico. Omnye umfundi uthi olu tyelelo lumncede wayeka ukucalula abanye.
Umboniso Wembali YamaNgqina KaYehova: Umboniso Wembali YamaNgqina KaYehova
Ngo-Oktobha 2012, kwiiofisi zekomkhulu lamaNgqina kaYehova eliseBrooklyn, eNew York, kuye kwaqaliswa indlela entsha yokufundisa nokubonisa abantu imbali yamaNgqina kaYehova.
Indlela Impahla Ehlanjwa Ngayo EBheteli
Nyaka ngamnye abafana kunye neentombi ezikwiofisi yesebe yamaNgqina kaYehova eseUnited States basebenza nzima ukuze bahlambe iimpahla ezinobunzima obuziitoni eziyi-1 800.
Ixesha Lokuphuma Kwihotele IBossert, EBrooklyn, ENew York
AmaNgqina kaYehova athengisa isakhiwo esinemigangatho eyi-14 esenziwe ngohlobo lwaseItaly lwenkulungwane ye-14 ukuya kweye-16. Funda ngembali yeminyaka elikhulu yesi sakhiwo sithi ndijonge.
Uphawu LweWatchtower—Uphawu Oludumileyo LwaseBrooklyn
Kangangeminyaka engaphezu kweyi-40, uphawu lwekomkhulu lamaNgqina kaYehova olubhalwe ngamagama abomvu, laziwa ngabantu abaninzi baseNew York.
Iiofisi Zamasebe AmaNgqina KaYehova Zivaliwe
Funda izizathu ezibini ezibalulekileyo ezibangele ukuba sivale iiofisi ezingaphezu kwe-20.


text:
UBOMI BAMAKRISTU NOMSEBENZI WOKUSHUMAYELA–INCWADI YENTLANGANISO NOVEMBA 2016
Iintshayelelo Onokuzisebenzisa
Amacebiso okuhambisa IMboniselo noko kuthethwa yiBhayibhile ngeziprofeto ezenzeka kweli xesha. Zenzele eyakho intshumayelo.
UBUTYEBI OBUPHUMA ELIZWINI LIKATHIXO
IBhayibhile Ichaza Umfazi Olungileyo
Ziziphi iimpawu azithandayo uYehova kudade otshatileyo?
INDLELA YOKUPHILA YAMAKRISTU
“Umnini Wakhe Uyaziwa Emasangweni Esixeko”
Umfazi olungileyo uyimela kakuhle indoda yakhe.
UBUTYEBI OBUPHUMA ELIZWINI LIKATHIXO
Konwabele Ukusebenza Kwakho Nzima
Sinokufunda ukuwonwabela umsebenzi ukuba siwujonga ngendlela efanelekileyo.
INDLELA YOKUPHILA YAMAKRISTU
Indlela Yokusebenzisa Incwadi Ethi Yintoni Esinokuyifunda EBhayibhileni
Sinokuyisebenzisa njani incwadi ethi Esinokukufunda EBhayibhileni xa siqhuba isifundo?
UBUTYEBI OBUPHUMA ELIZWINI LIKATHIXO
“Khumbula . . . UMdali Wakho Ozukileyo Ngemihla Yobufana Bakho”
Ithetha ngokungathi iyabonga, iNtshumayeli 12 isibongoza ukuba sixhakamfule amathuba esinawo obutsha.
INDLELA YOKUPHILA YAMAKRISTU
Lutsha
—Musani Ukulibazisa Ukungena “Kumnyango Omkhulu”
Unokusukela ukwenza okungakumbi njengokuba kwinkonzo yexesha elizeleyo?
UBUTYEBI OBUPHUMA ELIZWINI LIKATHIXO
UmShulamikazi
—Umzekelo Omhle Wokuxeliswa
Yintoni eyenza umShulamikazi wangumzekelo obalaseleyo kubakhonzi bakaYehova?


text:
Chapter 1
1 UAdam, uSete, uEnoshe,
2 uKenan, uMahalaleli, uYerede,
3 uEnoki, uMetusela, uLameki,
4 uNowa, uShem, uHam, uYafete.
5 Oonyana bakaYafete nguGomere, noMagogi, noMadayi, noYavan, noTubhali, noMesheki, noTirasi.
6 Oonyana bakaGomere nguAshekenazi, noDifati, noTogarma.
7 Oonyana bakaYavan nguElisha noTarshishe, ngamaKiti, namaDodan.
8 Oonyana bakaHam nguKushi, noMitserayim, noPuti, noKanan.
9 Oonyana bakaKushi nguSebha, noHavila, noSabheta, noRama, noSabheteka. Oonyana bakaRama nguShebha noDedan.
10 UKushi wazala uNimrodi, yena waqala waba ligorha emhlabeni.
11 UMitserayim wazala amaLudi, nama-Anam, namaLehabhi, namaNafetuyi,
12 namaPatrusi, namaKaseluyi, apho kwaphuma khona amaFilisti, namaKafetori.
13 UKanan wazala uTsidon owamazibulo kuye, noHeti,
14 namaYebhusi, nama-Amori, namaGirgashi,
15 namaHivi, nama-Areki, namaSini,
16 nama-Arvadi, namaTsemari, namaHamati.
17 Oonyana bakaShem nguElan, noAsuri, noArpakishadi, noLudi, noAram, noUtse, noHuli, noGetere, noMesheki.
18 UArpakishadi wazala uShela; uShela wazala uEbhere.
19 UEbhere wazalelwa oonyana ababini, igama lomnye nguPelege, ngokuba ngemihla yakhe bahlukahluka abemi bomhlaba; igama lomninawa wakhe belinguYoketan.
20 UYoketan wazala uAlemodadi, noShelefe, noHatsaremavete, noYera,
21 noHadoram, noUzali, noDikela,
22 noEbhali, noAbhimayeli, noShebha,
23 no-Ofire, noHavila, noYobhabhi. Bonke abo ngoonyana bakaYoketan.
24 UShem, uArpakishadi, uShela,
25 uEbhere, uPelege, uRehu,
26 uSerugi, uNahore, uTera,
27 uAbram (nguAbraham ke lowo).
28 Oonyana baka-Abraham nguIsake noIshmayeli.
29 Zizo ezi iinzala zabo: owamazibulo kuIshmayeli nguNebhayoti, noKedare, noAdebhele, noMibhesam,
30 uMishama, noDuma, uMasa, uHadade, noTema, uYeture, uNafishi, noKedema. Ngabo abo oonyana bakaIshmayeli.
31 Oonyana bakaKetura, ishweshwe lika-Abraham: wazala uZimran, noYokeshan, noMedan, noMidiyan, noIshbhaki, noShuwa.
32 Oonyana bakaYokeshan nguShebha noDedan.
33 Oonyana bakaMidiyan nguEfa, noEfere, noEnoki, noAbhida, noElidaha. Bonke abo ngoonyana bakaKetura.
34 UAbraham wazala uIsake. Oonyana bakaIsake nguEsawu noSirayeli.
35 Oonyana bakaEsawu nguElifazi, noRehuweli, noYehushe, noYalam, noKora.
36 Oonyana bakaElifazi nguTeman, no-Omare, noTsefi, noGatam, noKenazi, noTimna, noAmaleki.
37 Oonyana bakaRehuweli ngooNahati, noZera, noShama, noMiza.
38 Oonyana bakaSehira nguLotan, noShobhali, noTsibheyon, noAna, noDishon, noEtsere, noDishan.
39 Oonyana bakaLotan ngamaHori, noHonam; udade boLotan nguTimna.
40 Oonyana bakaShobhali nguAleyan, noManahati, noEbhali, noShefi, no-Onam. Oonyana bakaTsibheyon nguAya noAna.
41 Oonyana baka-Ana nguDishon. Oonyana bakaDishon nguHamran, noEshbhan noItran noKeran.
42 Oonyana bakaEtsere nguBhilehan noZavan noYakan. Oonyana bakaDishan ngu-Utse noAran.
43 Ngabo aba ookumkani ababelawula ezweni lakwaEdom, kungekabikho kumkani ubelawula oonyana bakaSirayeli; nguBhela unyana kaBhehore; igama lomzi wakhe liyiDinabha.
44 Wafa uBhela; uYobhabhi unyana kaZera, waseBhotsera, waba ngukumkani esikhundleni sakhe.
45 Wafa uYobhabhi; uHusham, wasezweni lamaTeman, waba ngukumkani esikhundleni sakhe.
46 Wafa uHusham; uHadadi unyana kaBhedadi, owaxabela amaMidiyan emhlabeni wakwaMowabhi, waba ngukumkani esikhundleni sakhe; igama lomzi wakhe beliyiAviti.
47 Wafa uHadadi; uSamla waseMasereka waba ngukumkani esikhundleni sakhe.
48 Wafa uSamla; uSawule, waseRehobhoti yoMlambo, waba ngukumkani esikhundleni sakhe.
49 Wafa uSawule; uBhahali-hanan, unyana ka-Akebhore, waba ngukumkani esikhundleni sakhe.
50 Wafa uBhahali-hanan; uHadadi waba ngukumkani esikhundleni sakhe; igama lomzi wakhe beliyiPahi; igama lomkakhe belinguMehetabheli, intombi kaMatrede, intombi kaMezahabhi.
51 Wafa uHadadi. Izikhulu zakwaEdom zezi: isikhulu esinguTimna, isikhulu esinguAliya, isikhulu esinguYetete,
52 isikhulu esinguAholibhama, isikhulu esinguEla, isikhulu esinguPinon,
53 isikhulu esinguKenazi, isikhulu esinguTeman, isikhulu esinguMibhetsare,
54 isikhulu esinguMagediyeli, isikhulu esinguIram. Zizo ezo izikhulu zakwaEdom.


text:
Ngaba UThixo Uza Kundixolela?
Impendulo esuka eBhayibhileni
Ewe, uThixo uya kukuxolela ukuba uthabatha amanyathelo afanelekileyo. IBhayibhile ithi uThixo “ukulungele ukuxolela” nokuba ‘uxolela ngokukhulu.’ (Nehemiya 9:17; INdumiso 86:5; Isaya 55:7) Xa esixolela, usixolela ngokupheleleyo. Izono zethu ‘ziyacinywa.’ (IZenzo 3:19) Kwakhona uThixo uxolela ngonaphakade, kuba uthi: “Nesono sabo andiyi kuba sasikhumbula.” (Yeremiya 31:34) Emva kokuba uThixo esixolele, akayi kuphinda asityhole okanye asohlwaye ngenxa yeso sono.
Noko ke, ukuxolela kukaThixo akuthethi kuthi ubuthathaka okanye uqhutywa ziimvakalelo. Akayitshintshi imilinganiselo yakhe yobulungisa. Ngenxa yesi sizathu, akazixoleli ezinye izono.—Yoshuwa 24:19, 20.
Amanyathelo onokuwathabatha ukuze uxolelwe nguThixo
Yazi ukuba ngesono sakho waphula imilinganiselo kaThixo. Ngoxa abanye besenokukhathazeka ngenxa yoko ukwenzileyo, ufanele uqale wazi ukuba wone uThixo.—INdumiso 51:1, 4; IZenzo 24:16.
Sivume isono sakho kuThixo ngomthandazo.—INdumiso 32:5; 1 Yohane 1:9.
Yiba buhlungu kakhulu ngenxa yesono sakho. Ukuba “buhlungu ngendlela yobuthixo” kusingisa enguqukweni, okanye ekutshintsheni kwentliziyo. (2 Korinte 7:10) Kuquka ukuzisola ngenxa yamanyathelo akhokelele esonweni.—Mateyu 5:27, 28.
Tshintsha indlela ozenza ngayo izinto, okutheth’ ukuthi, ‘jika.’ (IZenzo 3:19) Oku kusenokuthetha ukuphepha ukuphinda wenze into obuyenzile, okanye kusenokuthetha ukuba kusenokufuneka utshintshe indlela ocinga nozenza ngayo izinto.—Efese 4:23, 24.
Bonisa ukuba wenza izinto ngendlela efanelekileyo okanye ulungise umonakalo owenzileyo. (Mateyu 5:23, 24; 2 Korinte 7:11) Cel’ uxolo nakubani na ochatshazelwe koko ukwenzileyo uze wenze konke onokukwenza ukulungisa imeko.—Luka 19:7-10.
Cela ukuxolelwa nguThixo ngomthandazo ngesizinzi sedini lentlawulelo likaYesu. (Efese 1:7) Ukuze umthandazo wakho uphendulwe, ufanele uxolele abo bakonileyo.—Mateyu 6:14, 15.
Ukuba isono sakho sinzulu, thetha nomntu okufanelekeleyo ukukunceda noza kukuthandazela.—Yakobi 5:14-16.
Ubuxoki ngokuxolelwa nguThixo
“Sikhulu kakhulu isono sam ukuba ndingaxolelwa.”
Ukuba silandela iindlela zikaThixo eziseBhayibhileni, siya kuxolelwa, ekubeni ukuxolela kwakhe kukukhulu kunezono zethu. Unokuzixolela izono ezinzulu kuquka nezo zenziwa ngokuphindaphindiweyo.—IMizekeliso 24:16; Isaya 1:18.
Ngokomzekelo, uKumkani uDavide wakwaSirayeli waxolelwa ngoxa wayekrexezile ibe ebulele. (2 Samuweli 12:7-13) Umpostile uPawulos, owayevakalelwa kukuba ngoyena moni, waxolelwa. (1 Timoti 1:15, 16) KwanamaYuda enkulungwane yokuqala awayebulele uYesu, uMesiya ayeza kuxolelwa ukuba ayetshintshe iindlela zawo.—IZenzo 3:15, 19.
“Ukuba ndizivuma kumfundisi izono zam ziza kuxolelwa.”
Akukho mntu unegunya ngoku lokuxolela izono zomnye umntu. Nangona ukuzivuma komnye umntu kunokunceda umoni achache, nguThixo kuphela onokuxolela izono.—Efese 4:32; 1 Yohane 1:7, 9.
Ukuba kunjalo, wayetheth’ ukuthini uYesu xa wathi kubapostile bakhe: “Ukuba niyabaxolela abantu izono zabo, bozixolelwa; ukuba anibaxoleli, abayi kuzixolelwa?” (Yohane 20:23) Wayethetha ngegunya elikhethekileyo awayeza kulinika abapostile xa befumana umoya oyingcwele.—Yohane 20:22.
Njengokuba kwakuthenjisiwe, abapostile bafumana esi siphiwo xa umoya oyingcwele wathululwa ngo-33 C.E. (IZenzo 2:1-4) Umpostile uPetros wasebenzisa eli gunya xa wayegweba umfundi uAnaniyas noSafira. Ngokungummangaliso uPetros wayesazi ngeqhinga labo ibe isigwebo sakhe sabonisa ukuba isono sabo asizi kuxolelwa.—IZenzo 5:1-11.
Esi siphiwo singummangaliso somoya oyingcwele, njengezinye iziphiwo njengokuphilisa nokuthetha ngeelwimi, saphela emva kokufa kwabapostile.—1 Korinte 13:8-10. Ngenxa yoko, akukho mntu namhlanje unokuxolela izono zabanye abantu.
Funda Okungakumbi
Umthandazo—Indlela Onokukunceda Ngayo
Unokulindela ntoni xa uthandaza rhoqo?
Unokusondela Njani KuThixo?
Funda enoba uThixo uyiphulaphula yonke imithandazo kusini na, indlela esimele sithandaze ngayo nokuba yintoni enye esifanele siyenze ukuze sisondele kuThixo.


text:
INQAKU ELINGUMXHOLO | NGABA UKUFA SISIPHELO?
Iinzame Zabantu Zokulwa Nokufa
Ukufa lutshaba oloyikekayo. Sizama ngako konke esinako ukukulwa. Kuba nzima ukwamkela ukufa komntu esimthandayo. Okanye, kuba sisebatsha, sisenokucinga ukuba ukufa akuyi kusifikela—sibe siziqhatha.
OoFaro bamandulo ngabona babecinga kakhulu ngokuphila ubomi obungenasiphelo. Bachitha ixesha labo elininzi, nelabasebenzi babo abangamawaka bezama ukoyisa ukufa. Iipiramidi abazakhayo zibubungqina boko, nokungaphumeleli kwalo malinge.
Nabo abalawuli baseTshayina babesenza amalinge ukuze baphile ubomi obungenasiphelo. Bona bakwenza ngendlela eyahlukileyo oku—ngokufuna ichiza elenza abantu bangafi. Umlawuli uQin Shi Huang wayalela abenzi bamachiza akhe ukuba benze umxube womlingo owawuza kugxotha ukufa. Kodwa ke, emininzi kule mixube yayinetyhefu, ibe kusenokwenzeka ukuba wabulawa ngomnye wayo.
Kwiminyaka yee-1500, uJuan Ponce de León umkhenkethi waseSpeyin wagugutha unxweme lweCaribbean, kusithiwa ukhangela umthombo wobutsha. Kwelo linge lakhe, wafika eFlorida eUnited States, kodwa wafa emva kweminyaka embalwa kumlo awayenawo namaMerika Omthonyama. Phofu ke awuzange ude ufunyanwe naloo mthombo wobutsha.
OoFaro, abalawuli kunye nabakhenkethi, bonke bazama ukoyisa ukufa. Akekho phakathi kwethu onokujongela phantsi iinjongo zala madoda, nangona ke sisenokungazithandi iindlela ayefuna ngazo ukungafi. Phantse sonke sinomnqweno wokuhlala siphila.
NGABA UKUFA KUNGAZE KOYISWE?
Kutheni nje singafuni ukufa? IBhayibhile iyasichazela isizathu. Xa ithetha ngoMdali wethu, uYehova uThixo, * ithi: “Yonk’ into uyenze yantle ngexesha layo. Kwanexesha elingenammiselo ulibeke ezintliziyweni zabo [abantu].” (INtshumayeli 3:11) Sonke sifuna ukonwaba emhlabeni, kungekhona nje iminyaka emalunga neyi-80. (INdumiso 90:10) Lowo ngumnqweno okwiintliziyo zethu.
Kwakutheni ukuze uThixo abeke ‘ixesha elingenammiselo’ ezintliziyewni zethu? Ngaba wayefuna sinqwenele into esingenakuyifumana? Akunjalo. Kunoko, uThixo usithembisa ukuba kuseza koyiswa ukufa. IBhayibhile ithetha ngokuphindaphindiweyo ngokupheliswa kokufa nangesithembiso sikaThixo sobomi obungunaphakade.—Funda ibhokisi ethi, “Ukoyiswa Kokufa.”
UYesu Kristu wayibeka yacaca xa wathi: “Oku kuthetha ubomi obungunaphakade, ukungenisa kwabo ulwazi ngawe, wena ukuphela koThixo oyinyaniso, nangalowo umthumileyo, uYesu Kristu.” (Yohane 17:3) Lilonke, sinalo ithemba lokuba ukufa kuseza koyiswa. Noko ke, uYesu wathi nguThixo kuphela onokoyisa ukufa.
^ isiqe. 9 UYehova ligama likaThixo elichazwe eBhayibhileni.


text:
Chapter 1
1 Ke kaloku kwathi ngemihla yokulawula kwabagwebi, kwabakho indlala elizweni. Yahamba indoda yaseBhetelehem yakwaYuda, yaza yaphambukela elizweni lakwaMowabhi, yona nomkayo, noonyana bayo bobabini.
2 Ke igama laloo ndoda lalinguElimeleki, igama lomkayo linguNahomi; amagama oonyana bayo babengooMalon noKiliyon, bengamaEfrata aseBhetelehem yakwaYuda. Baya ke elizweni lakwaMowabhi, baba khona.
3 Wafa uElimeleki indoda kaNahomi; washiywa ke yena noonyana bakhe bobabini.
4 Bazeka abafazi abangamaMowabhikazi; igama lomnye lalinguOrpa, igama lomnye lalinguRute; bahlala khona iminyaka eseshumini.
5 Bafa kananjalo bobabini ooMalon noKiliyon; washiywa ke loo mfazi ngoonyana bakhe bobabini nayindoda yakhe.
6 Wesuka yena noomolokazana bakhe, ebuya elizweni lakwaMowabhi; ngokuba weva eselizweni lakwaMowabhi, ukuba uYehova ubavelele abantu bakhe ngokubanika isonka.
7 Waphuma kuloo ndawo abekuyo, enoomolokazana bakhe bobabini; wahamba ngendlela ebuyela ezweni lakwaYuda.
8 Wathi uNahomi koomolokazana bakhe bobabini, Hambani, nibuyele elowo endlwini yonina; uYehova makanenzele inceba, njengoko nenze ngako kubafi nakum.
9 UYehova makaninike nifumane indawo yokuphumla, elowo endlwini yendoda yakhe. Wabanga; baliphakamisa ilizwi labo, balila.
10 Bathi kuye, Hayi, siya kubuyela nawe kubantu bakowenu.
11 Wathi uNahomi, Buyani, zintombi zam; kungani na ukuba nihambe nam? Ndisenoonyana yini na embilinini wam, ukuze babe ngamadoda kuni?
12 Buyani, zintombi zam; hambani, ngokuba sendikwaluphalele ukuba nendoda. Khona ukuba ndibe ndisithi, Ndisenethemba, nokuba bendithe ndaba ngonendoda ngobu busuku, nokuba bendithe ndazala oonyana,
13 beniya kuthi ngenxa yoko nilinde bade bakhule, yini na? Beniya kuthi ngenxa yoko nizibambe ningabi namadoda, yini na? Hayi, zintombi zam; ngokuba kukrakra kunene kum ngenxa yenu, kuba isandla sikaYehova siphumelene nam.
14 Baliphakamisa ilizwi labo, babuya balila. UOrpa wamanga uninazala; ke yena uRute wanamathela kuye.
15 Wathi yena, Uyabona, umkhuluwakazi wakho ubuyele kubantu bakowabo, nakoothixo bakowabo; buya nawe, ulandele umkhuluwakazi wakho.
16 Wathi uRute, Musa akundibongoza ngokuthi mandikushiye, ndibuye, ndingakulandeli; ngokuba apho uya khona, ndiya kuya nam; apho uya kuthi vu khona, ndiya kuthi vu khona; abantu bakowenu baya kuba ngabantu bam, uThixo wakho abe nguThixo wam;
17 apho ufela khona, ndiya kufela khona, ndingcwatyelwe khona. Makenjenje uYehova kum, aphinde ukwenjenje: kukufa kodwa okuya kundahlula nawe.
18 Wabona ukuba uzimisele ukuhamba naye, wayeka ukuthetha kuye.
19 Bahamba ke bobabini, bada bafika eBhetelehem. Kwathi, xa bangenayo eBhetelehem, wazamazama wonke umzi ngenxa yabo, bathi, NguNahomi na lo?
20 Wathi kubo, Musani ukuthi ndinguNahomi; yithini ndinguMara, ngokuba uSomandla undenze ndakrakra kunene.
21 Ndemka mna ndizele; ke uYehova undibuyisa ndilambatha. Yini na ukuba nithi ndinguNahomi; uYehova engqinile nje ngam, uSomandla endenzele ububi nje.
22 Wabuya ke uNahomi enoRute umMowabhikazi, umolokazana wakhe, owabuya elizweni lakwaMowabhi; bafika bona eBhetelehem ekuqalekeni kokuvunwa kwerhasi.


text:
Ngaba AmaNgqina KaYehova Acinga Ukuba Ngawo Kuphela Aza Kusindiswa?
Hayi. Izigidi zabantu ezaziphila kudala ezazingengawo amaNgqina kaYehova ziza kusindiswa. IBhayibhile isixelela ukuba kwihlabathi elitsha likaThixo “
kuza kubakho uvuko lwamalungisa nabangengomalungisa.” (IZenzo 24:15) Kwakhona, abantw’ abaninzi abaphilayo ngoku basenalo ithuba lokukhonza uThixo, kwaye nabo baza kusindiswa. Noko ke, asingomsebenzi wethu ukugqiba ukuba ngubani oza kusindiswa, ingubani ongazi kusindiswa. Eso sigqibo siza kwenziwa kuphela nguYesu.—Yohane 5:22, 27.


text:
Eyesi-2—Wunyamekele Umzimba Wakho
“Akukho mntu wakha wayithiya eyakhe inyama; kodwa uyayondla aze ayiphathe ngononophelo.”—Efese 5:29. Ukunyamekela umzimba wakho kunokwenza umahluko omkhulu empilweni yakho.
Phumla ngokwaneleyo. “Kulunge ngakumbi ukuzalisa isandla ngokuphumla kunokuzalisa izandla zozibini ngomsebenzi onzima ngokusukelana nomoya.” (INtshumayeli 4:6) Ubomi banamhlanje obuxakekileyo benza abantu bangalali ngokwaneleyo. Kodwa ukuze ube sempilweni kubalulekile ukulala. Uphando lubonisa ukuba xa ulele, umzimba nengqondo ziyazihlaziya yaye loo nto iphucula inkumbulo ize ikwenze wonwabe.
Ukulala komeleza inkqubo yomzimba yokulwa nezifo yaye kunciphisa amathuba okuba nezifo ezinjengesifo seswekile, isifo sentliziyo, umhlaza, ukutyeba ngokugqithiseleyo, uxinezeleko mhlawumbi nesifo sika-Alzheimer. Kuhle ukuba silale kunokuba silwe nobuthongo ngokutya iilekese, izinto ezinecaffeine okanye ezinye izinto ezikwenza ungalali. Inkoliso yabantu abadala kufuneka balale iiyure ezisixhenxe ukuya kwezisibhozo ukuze bakhangeleke kakuhle, bazive besempilweni nokuze bakwazi ukusebenza kakuhle. Ulutsha lona lufanele lulale ixesha elingakumbi. Ulutsha olungalaliyo ludla ngokuba neengxaki zengqondo nto leyo elwenza lulale naxa luqhuba.
Ukulala kubalulekile ngokukodwa xa umntu egula. Imizimba yethu iyakwazi ukuzoyisa izigulo ezinjengomkhuhlane xa silala ngokwaneleyo size sisele amanzi amaninzi nezinye izinto.
Nyamekela amazinyo akho. Ukuxukuxa nokuvungula emva kokutya, ngokukodwa ngaphambi kokuba uye kulala kunceda amazinyo angaboli yaye kulwa nesifo seentsini nokuphunyelwa ngamazinyo. Asikunandiphi ngokupheleleyo ukutya xa singenamazinyo. Kuthiwa iindlovu azibulawa kukwaluphala kodwa zibulawa yindlala ngenxa yokuphunyelwa ngamazinyo zize zingakwazi ukuhlafuna kakuhle. Abantwana abafundiswe ukuxukuxa nokuvungula emva kokuba betyile baba sempilweni ubomi babo bonke.
Yiya kugqirha. Ezinye izigulo zifuna ukuba uye kwagqirha. Ukuzazi kwangoko ukuba uyagula kudla ngokuba luncedo yaye kunciphisa iindleko. Ngoko, xa uziv’ ugula yiya kwagqirha ukuze kunyangwe isigulo eso kunokuba ulwe nje neempawu zaso.
Ukumane usiya kuxilongwa kunokuzithintela iingxaki ezininzi njengokuba kunjalo ngokuya rhoqo kwagqirha xa ukhulelwe. * Kodwa ke ukhumbule ukuba oogqirha abayenzi imimangaliso. Zonke izigulo zethu ziya kuphela, kuphela xa uThixo esenza ‘zonke izinto zibe ntsha.’—ISityhilelo 21:4, 5.
^ isiqe. 8 Sicela ufunde inqaku elithi “Oomama Neentsana Ezisempilweni” kuVukani! kaNovemba 2009


text:
Ngaba Sifanele Sithandaze Kwiingcwele?
SONKE sikhe sibe nexhala size sifune umntu onokusinceda. Sidla ngokubhenela kumhlobo onovelwano nonamava okulungisa loo ngxaki isixhalabisayo. Sonke siyafuna ukuba nomhlobo onovelwano nonamava okulungisa iingxaki.
Abanye basenokukhetha ukuthandaza kumhlobo onjalo. Kunokuba bathandaze kuThixo—abacinga ukuba uphakame gqitha yaye uyoyikeka—baziva bekhululekile xa bethandaza kwenye yeengcwele. Bathi iingcwele zinovelwano ngakumbi kuba kaloku zona ziyawazi amahla-ndinyuka obomi. Ngokomzekelo, abantu abalahlekelwe yinto ebalulekileyo basenokukhetha ukuthandaza kwiNgcwele uAnthony wasePadua—ekukholelwa ukuba ubuyisela abantu izinto zabo ezibiweyo. Xa bethandazela isilwanyana sabo esigulayo, basenokuguqa kwiNgcwele uFrancis waseAssisi okanye kwiNgcwele uJude Thaddeus xa bedandathekile.
Noko ke, ngaba iZibhalo ziyasivumela ukuba sithandaze kwiingcwele? Ekubeni sifuna iviwe nguThixo imithandazo yethu, ngokuqinisekileyo siyafuna ukwazi ukuba: Ngaba uyayiva imithandazo yethu? Nanku omnye umbuzo esifanele sizibuze wona: Ngaba uThixo uyafuna abantu bathandaze kwiingcwele?
OKO KUTHETHWA YIBHAYIBHILE—NGOKUTHANDAZA KWIINGCWELE
Into ebangela ukuba abantu bathandaze kwiingcwele yimfundiso yeCawa yamaKatolika yokuba iingcwele zisithethelela kuThixo. INew Catholic Encyclopedia ithi, eyona nto ifundiswayo kukuba “kucelwa ubabalo kuThixo ngulowo unelungelo lokwenjenjalo ukuze kwenzelwe isisweli inceba.” Ngoko ke, umntu othandaza kwiingcwele unethemba lokuba ziza kucela uThixo ukuba amenzele inceba, kuba esithi zikufutshane naye.
Ngaba leyo yimfundiso yeBhayibhile? Abanye bathi kwiincwadi zakhe, umpostile uPawulos wafundisa ukuba sifanele sithandaze kwiingcwele. Ngokomzekelo, kwincwadi awayibhalela amaKristu aseRoma, wathi: “Ke kaloku ndiyanibongoza, bazalwana, ngeNkosi yethu uYesu Kristu nangothando lomoya, ukuba nizibhokoxe kunye nam ekundithandazeleni kuThixo.” (Roma 15:30) Ngaba uPawulos wayethandaza kuloo maKristu ewacela ukuba adlulisele imithandazo yakhe kuThixo? Kwakungenakuba njalo. Ekubeni uPawulos wayengumpostile kaKristu, ngaloo maKristu awayenokucela yena ukuba awangxengxezele kuThixo. Ngala mazwi, uPawulos wayebonisa ukuba umKristu unako ukucela amanye amaKristu ukuba amthandazele kuThixo. Kodwa ke, le nto ayifani nokuthandaza kumntu othile okholelwa ukuba usezulwini, ngethemba lokuba yena uza kudlulisela loo mthandazo kuThixo. Ngoba kutheni?
KwiVangeli eyabhalwa ngumpostile uYohane, uYesu uthi: “Ndim indlela nenyaniso nobomi. Akukho bani uzayo kuBawo ngaphandle kokuza ngam.” (Yohane 14:6) Uphinda athi: “UBawo uya kuninika nantoni na eniyicela kuye egameni lam. (Yohane 15:16, IThe New Jerusalem Bible) UYesu akazange athi sifanele sithandaze kuye ukuze yena adlulisele loo mithandazo kuThixo. Kunoko, ukuze imithandazo yethu iviwe, sifanele sithandaze ngqo kuThixo egameni likaYesu, hayi elomnye umntu.
Xa abafundi bakhe bamcela ukuba abafundise ukuthandaza, uYesu wathi: “Xa sukuba nithandaza, yithini, ‘Bawo, malingcwaliswe igama lakho.’” (Luka 11:2) Ngalo lonke ixesha sithandaza sifanele sithandaze kuThixo, hayi kuYesu okanye omnye umntu. Ngaba ezi mfundiso zikaYesu zicacileyo azifanele zisenze sibone ukuba sifanele sithandaze kuThixo egameni likaYesu, kungekhona kwiingcwele?
Umthandazo yeyona nto ibalulekileyo kunqulo lwethu, ibe iBhayibhile ithi sifanele sinqule uThixo kuphela. (Yohane 4:23, 24; ISityhilelo 19:9, 10) Yiloo nto sifanele sithandaze kuThixo kuphela.
NGABA UFANELE WOYIKE UKUTHANDAZA KUTHIXO?
KwiNtshumayelo yaseNtabeni edumileyo, uYesu wenza umzekelo womntwana ocela ukutya kuyise. Ngaba utata anganika umntwana ilitye endaweni yesonka? Okanye ngaba unokumnika inyoka enobuhlungu xa ecela intlanzi? (Mateyu 7:9, 10) Umzali obathandayo abantwana bakhe akanakuyenza loo nto!
Makhe sithi ungumzali yaye umntwana wakho ukucela into ethile ebalulekileyo. Uyazi ukuba uyamthanda yaye naye uyakuthanda, kwaye ubusoloko unobubele kuye. Kodwa endaweni yokuba eze ngqo kuwe, ucela omnye umntu ukuba athethe nawe, kuba engaqinisekanga ukuba uza kumenzela le nto ayifunayo. Ubuza kucinga ntoni? Ubuza kuthini xa esoloko ecela loo mntu ukuba athethe nawe yaye kubonakala ukuba akazimiselanga ukuphinda athethe ngqo nawe? Ngaba ubuza kuyithanda loo nto? Unotshe! Abazali ababathandayo abantwana babo bafuna bathethe ngqo nabo yaye bafuna bazi ukuba banokucela nantoni na abayidingayo.
Xa wayechaza oko kuthethwa ngumzekeliso wakhe womntwana ocela ukutya, uYesu wathi kwisihlwele: “Ngoko ke, ukuba nina, nangona ningendawo, niyakwazi ukunika abantwana benu izipho ezilungileyo, wobeka phi na ke yena uYihlo osemazulwini ukubanika izinto ezilungileyo abo bamcelayo!” (Mateyu 7:11) Asilithandabuzi elokuba umzali usoloko efuna ukubenzela izinto ezintle abantwana bakhe. Indlela uBawo wethu osemazulwini afuna ngayo ukuphulaphula nokuphendula imithandazo yethu ingaphezulu lee kweyomzali ofuna ukubenzela izinto ezintle abantwana bakhe.
UThixo ufuna sithandaze ngqo kuye naxa sityiwa sisazela ngenxa yezono zethu. Akathumi omnye umntu ukuba aphulaphule imithandazo yethu. IBhayibhile ithi kuthi: “Umthwalo wakho wulahlele kuYehova, yaye yena wokuxhasa.” (INdumiso 55:22) Kunokuba sithembele kwabanye abantu ukuba bathethe noThixo egameni lethu, kufuneka simthembe uYehova uThixo.
UBawo wethu wasezulwini uthanda ngamnye wethu. Ufuna ukusinceda kwiingxaki zethu yaye uthi masisondele kuye. (Yakobi 4:8) Kusivuyisa ngokwenene ukwazi ukuba singakwazi ukuthandaza kuThixo noBawo wethu, ‘onguMphulaphuli wemithandazo’!—INdumiso 65:2.


text:
IBHAYIBHILE IYABUTSHINTSHA UBOMI BABANTU
Ndandingafuni Ukufa!
UNYAKA WOKUZALWA: 1964
ILIZWE: ENGILANI
UBOMI BANGAPHAMBILI: UMAMA OFIKISAYO OWAYENGALAWULEKI
INDLELA ENDANDIPHILA NGAYO
Ndazalelwa ePaddington, apho kunyakazela abantu, eLondon, eNgilani. Ndandihlala nomama kunye noosisi bam abathathu. Utata wayemana esishiya ngenxa yengxaki awayenayo yotywala.
Xa ndandisengumntwana, umama wandifundisa ukuba ndithandaze qho xa ndiza kulala. NdandineBhayibhile eneeNdumiso kuphela, ngoko ndazenzela iingoma endiza kuzicula. Ndikhumbula ndifunda kwenye incwadi amazwi awahlala ehleli engqondweni, athi: “Ngeny’ imini uza kufa.” Loo mazwi andenza ndaphuthelwa ebusuku ndicinga ngengomso. Ndandisithi: ‘Ngokuqinisekileyo ubomi abuphelelanga apha. Kutheni ndilapha?’ Ndandingafuni ukufa!
Ndaba nomdla kakhulu kubugqi. Ndaqalisa ukuthetha nabafi, ndisiya emangcwabeni neetshomi endifunda nazo, futhi sibukela iimuvi ezoyikekayo. Sasisithi zimnandi kodwa ziyoyikisa.
Xa ndandineminyaka elishumi ndaqalisa ukungalawuleki. Ndatshaya ndaza ndalikhoboka lecuba. Ekuhambeni kwexesha ndatshaya intsangu. Ndathi ndifika kwiminyaka eyi-11, ndabe sendisela nokusela. Nangona ndandingayithandi incasa yotywala, ndandizithandela nj’ ukunxila. Ndandithanda umculo nokujayiva. Ndandihamba iipati nemijuxuzo yasebusuku. Ndandidla ngokuzimela ebusuku ndibuye ekuseni kakhulu, sendichwechwa. Ndandisiya esikolweni ndidiniwe, ngoko ndandidla ngokuqhwesha. Xa ndiye ndahlala imini yonke, ndandisithi laqa utywala qho kuza kuqalisa esinye isifundo.
Ndazitshona iimviwo zokuphela konyaka. Umama wadana futhi wacaphuka. Kaloku, wayengazi ukuba ndiphila obu bomi. Saxabana kakhulu, ndemka ekhaya. Ndaya kuhlala nomfana endandithandana naye nowayeliRasta, uTony. Wayeqhekeza, ethengisa iziyobisi, esaziwa nangokuba ndlongondlongo. Kungekudala ndakhulelwa ndaza ndazala umntwana oyinkwenkwe ndineminyaka eyi-16.
INDLELA IBHAYIBHILE EYABUTSHINTSHA NGAYO UBOMI BAM
Ndadibana namaNgqina KaYehova xa ndandihlala kwikhaya loomama abangatshatanga. Ndandinegumbi endandilinikwe ngabaphathi balapho. Abanye oomama abaselula babesoloko befikelwa ngamaNgqina amabini abhinqileyo. Ngenye imini nam ndaya kumamela. Ndandizimisele ukuwaphikisa. Yonke imibuzo yam ayiphendula ezolile nangokucacileyo ngeBhayibhile. Ayenobubele, nto leyo eyabangela ukuba ndiwathande. Ndavuma ukuba andifundele iBhayibhile.
Kungabanga thuba lide iBhayibhile yandifundisa into eyabutshintshayo ubomi bam. Ndakhula ndikoyika ukufa. Ngoku ndifunda ngovuko awayefundisa ngalo uYesu! (Yohane 5:28, 29) Enye into endayifundayo kukuba uThixo undikhathalele. (1 Petros 5:7) Ndawathanda kakhulu amazwi akuYeremiya 29:11, athi: “‘Kuba mna ndizazi kakuhle iingcamango endizicingayo ngani,’ utsho uYehova, ‘iingcamango zoxolo, kungekhona ezentlekele, ukuba ndininike ikamva nethemba.’” Ndaqalisa ngoko ukukholelwa ekubeni ndinokuba nethemba lokuphila ngonaphakade kwiParadesi esemhlabeni.
AmaNgqina KaYehova andithanda ngokusuk’ ezintliziyweni. Xa ndandiqala ukuya kwiintlanganiso zawo, andamkela ngobubele! (Yohane 13:34, 35) Zange ndabufumana obunjalo kwicawa endandiyihamba. Wona andamkela nangona ndingulo mntu ndinguye. Azipha ixesha lokundihoya, aza andipha amacebiso anokundinceda. Nam ndaziva ndingowale ntsapho inkulu ithanda abantu.
Ukufunda kwam iBhayibhile kwandenza ndabona ukuba kuza kufuneka nditshintshe indlela endiphila ngayo ndize ndiphile ngendlela efunwa nguThixo. Zange kube lula ukuyeka ukutshaya. Kwakhona, ndabona ukuba omnye umculo endinawo undenza ndinqanqathekele intsangu, ngoko ndawutshintsha umculo endiwumamelayo. Ekubeni ndandifuna ukuhlala ndisezingqondweni, ndayeka ukuya kwiipati nemijuxuzo yasebusuku kuba ndandiye ndirhalele ukunxila. Ndazenzela iitshomi ezintsha ezaziza kundikhuthaza ukuba ndiphile obu bomi ndibufunayo.
Ngelo xesha, noTony wayefundelwa iBhayibhile ngamaNgqina kaYehova. Ekubeni ayeyiphendula ngeBhayibhile imibuzo yakhe, naye waqiniseka ukuba yinyaniso le ayifundayo. Wayitshintsha indlela awayephila ngayo: waziyeka iitshomi ezindlongondlongo nokuqhekeza, wayeka nokutshaya intsangu. Ukuze senze zonke izinto ezifunwa nguYehova, sabona ukuba masitshintshe indlela embi esiphila ngayo ukuze umntwana wethu akhulele kwikhaya elizinzileyo. Ngo-1982 satshata.
“Andisaphuthelwa ebusuku ndicinga ngengomso okanye ngokufa”
Ndikhumbula ndikhangela amanqaku kwiMboniselo noVukani! * abalisa ngabantu ababephila njengam baza batshintsha. Yandikhuthaza kakhulu indlela abenza ngayo! Ndazimisela ukuqhubeka ndizama ndingatyhafi. Ndandisoloko ndimcela uYehova ukuba angandincami. Mna noTony sabhaptizwa ngoJulayi 1982.
INDLELA ENDIYE NDANCEDWA NGAYO
Ukuba ngumhlobo kaYehova uThixo kwabusindisa ubomi bam. Mna noTony uye wasixhasa ngamaxesha anzima. Ngaloo maxesha anzima, siye sathembela kuye kwaye siyabona ukuba usoloko enathi.
Ndiye ndakuvuyela ukunceda abantwana bethu bamazi uYehova njengam. Ngoku ndivuyiswa kukubona nabazukulwana bam besiya bemazi ngakumbi uThixo.
Andisaphuthelwa ebusuku ndicinga ngengomso okanye ngokufa. Veki nganye mna noTony sihambela amabandla amaNgqina kaYehova ukuze sikhuthaze abantu bakaThixo. Sihamba nabo xa besiya kufundisa abanye ukuba, xa benokholo kuYesu, nabo banokuphila ngonaphakade.
^ isiqe. 17 Zipapashwa ngamaNgqina KaYehova.
Funda Okungakumbi
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?


text:
UNGAGUNGQI EKUKHONZENI UYEHOVA!
Indibano Yengingqi YamaNgqina KaYehova Ka-2016
Siyakumema ukuba uze kwindibano yeNgingqi yamaNgqina kaYehova yeentsuku ezintathu.
IIMBALASANE
NgoLwesihlanu: Ngeentetho neevidiyo ezimfutshane, funda ngomzekelo uYesu Kristu asibekela wona ‘njengalowo unyanisekileyo’ okanye [ongagungqiyo] kuThixo.—IZenzo 2:27.
NgoMgqibelo: Siza kubona ukuba incwadi kaYobhi isifundisa ntoni ngokuhlala singagungqi nakwezona meko zibuhlungu.
NgeCawa: Kwividiyo ebangela umdla, bona indlela uKumkani uHezekiya ‘awaqhubeka ngayo enamathele kuYehova’ ngoxa erhangqwe ziintshaba zakhe.—2 Kumkani 18:6.
NGOOBANI ABANOKUZA?
Wonke umntu. Akungenwa ngamali, ibe akuqokelelwa nkongozelo.
Jonga kucwangciso lwendibano, uze ubukele amagqabantshintshi eevidiyo ezimbini eziza kubukelwa endibanweni.
Funda Okungakumbi
Kutheni AmaNgina KaYehova Esiya KwiiNdibano Ezinkulu?
Nyaka ngamnye, siba neendibano ezintathu ezikhethekileyo. Ungangenelwa njani kuzo?
Ividiyo: Iindibano ZamaNgqina KaYehova Eziqhutywa Minyaka Le
Funda isizathu sokuba izigidi zabantu emhlabeni wonke zisiya kwesi sihlandlo sikhethekileyo.


text:
Amehlo Amakhulu—Kumzimba Omncinane!
ABANINZI basenokuthi intle, ngoxa abanye basenokuthi ayiqhelekanga. Inemilenze emide ebhityileyo, uboya obuthambileyo kunye namehlo amakhulu. Umzimba wayo umalunga neesentimitha eziyi-12.5 ubude, ibe inobunzima obumalunga neegrem eziyi-114. Yintoni le sithetha ngayo? Yitarsier!
Makhe sithethe ngetarsier yakwiiPhilippines. Amehlo, iindlebe, iinyawo, imilenze nomsila wayo zibonakala zinkulu kunomzimba wayo. Kodwa ke, le ndlela yakhiwe ngayo, ibonisa ukuba yenziwe ngendlela ekhethekileyo.
IINDLEBE EZIBUKHALI: Iindlebe ezicekethekileyo zetarsier ziyakwazi ukuvaleka ziphinde zivuleke, ibe zinokuva kwanesona sandi sitsholo phantsi. Iindlebe zayo aziyincedi nje kuphela xa izingelwa zezinye izilwanyana, njengeekati zehlathi, kodwa ziyayinceda naxa izingela. Ebusuku, iindlebe zetarsier zimamela izikhalo zeenyenzane, iintubi, ooqongqothwane, iintaka namasele. Emva koko intloko iye ilandele, ukuze loo mehlo athe gqa akwazi ukubona ixhoba.
AMANDLA AYO: Izandla zetarsier zenzelwe ukuba ikwazi ukubambelela kumasebe amancinci. Iintupha zeminwe zinamaqoqo akwaziyo ukuyibamba nkqi into. Naxa ilele, kufuneka ibambelele nkqi. Amaqoqo akwicala elingaphantsi komsila ayinceda ilale kakuhle.
AMEHLO: Asikho isilwanyana esanyisayo esinamehlo amakhulu ngaphezu komzimba waso njengetarsier. Mehlo ngalinye letarsier likhulu kunobuchopho bayo! Itarsier ayikwazi ukuwajika amehlo ayo, asoloko ejonge phambili. Ngaba oku kuthetha ukuba iyasokola? Akunjalo. Kaloku inentamo ethambileyo, eyinceda ikwazi ukujonga macala onke.
ISANTYA: Imilenze emide yetarsier iyinceda ikwazi ukutsiba umgama onokuba ziimitha ezintandathu—ubude obuwuphinda kangangezihlandlo eziyi-40 umzimba wayo! Itarsier izingela kakuhle ebusuku, ibe iminwe yayo iyinceda ikwazi ukubamba ixhoba.
Itarsier ayidli ngokuphila ixesha elide xa ivalelwe, kuba ithanda ukuzibambela izinambuzane ibe ayikuthandi ukuphathwa ngezandla. Nangona kunjalo, esi silwanyana sahlukileyo sisabashiya bebamb’ ongezantsi abantu bakwiiPhilippines. Yonk’ into engesi silwanyana sinamehlo amakhulu iyamangalisa.


text:
Bukhuthalele Ubulungiseleli
UKUSHUMAYELA iindaba ezilungileyo ngowona msebenzi ubalulekileyo owenziwa emhlabeni namhlanje. Kulilungelo ukumela uYehova kulo msebenzi wokufundisa. Noko ke, ngamany’ amaxesha kusenokuba nzima ukuba oovulindlela nabavakalisi babukhuthalele ubulungiseleli. Ngoba?
Abanye abavakalisi badla ngokuncokola nabantu abambalwa entsimini ngenxa yokuba abantu abaninzi bengekho emakhayeni abo. Kwaye naxa bekhona, basenokungabi namdla kwisigidimi soBukumkani de basibhebhethe ngomsindo. Abanye abavakalisi banentsimi enkulu nenabantu abanomdla, kodwa banexhala lokuba abasoze bakwazi ukushumayela kubantu bonke. Kanti abanye bebeshumayela kangangeminyaka bada badimazeka kuba singade sifike isiphelo.
Iza kubakho imiqobo esenza singakhuthali kubulungiseleli bethu. Siyilindele into yokuba kube nzima ukushumayela iindaba ezilungileyo, kuba siphila kwihlabathi elilawulwa ‘ngongendawo,’ uSathana uMtyholi.—1 Yohane 5:19.
Kungakhathaliseki ukuba ziziphi iingxaki odibana nazo kubulungiseleli bakho, siyakuqinisekisa ukuba uYehova uya kukunceda uzoyise. Kodwa yintoni onokuyenza ukuze ubukhuthalele ngakumbi ubulungiseleli? Makhe sithethe ngamanye amacebiso.
NCEDA ABAVAKALISI ABASEBATSHA
Nyaka ngamnye, amawaka abantu ayabhaptizwa abe ngamaNgqina kaYehova. Ukuba usandul’ ukubhaptizwa, ininzi into onokuyifunda kwabo sele bengamagqala entsimini. Ukuba sele uligqala, ngaba ungancedisa ekuqeqesheni abasebatsha? Uya kuziva wanelisekile xa usenjenjalo.
UYesu wayesazi ukuba ukuze abafundi bakhe babe ngabafundisi abaphumelelayo, kwakufuneka balathiswe, yaye wababonisa indlela yokushumayela. (Luka 8:1) Nanamhlanje, abantu abasebatsha badinga uqeqesho olufanayo ukuze babe ngabavakalisi abaphumelelayo.
Asimele sicinge ukuba umvakalisi osemtsha uya kuzibonela indlela yokufundisa ngokusuka nje aye entsimini. Udinga ukwalathiswa ngumqeqeshi onobubele nothando. Umvakalisi onamava kufuneka amfundise indlela (1) yokulungiselela nokuqhelisela into aza kuyithetha kumninimzi, (2) yokuncokola nabantu, (3) yokuhambisa iincwadi, (4) yokubuyela kwabo banomdla, kunye (5) neyokuqalisa isifundo seBhayibhile. Umvakalisi osemtsha unokuphumelela ukuba ubukela aze axelise indlela afundisa ngayo umvakalisi onamava. (Luka 6:40) Uya kutsho azithembe kuba esazi ukuba ukho umntu osoloko ekulungele ukumnceda xa kuyimfuneko. Enye into enokumnceda umvakalisi osemtsha kukumncoma nokumcebisa.—INtshumayeli 4:9, 10.
NCOKOLA NOMNTU OHAMBA NAYE ENTSIMINI
Enoba sizama kangakanani ukuncokola nabaninimzi, ngezinye iimini oyena mntu sikwaziyo ukuncokola naye entsimini iba ngulo sihamba naye. Khumbula ukuba uYesu wabathuma “ngababini” abafundi bakhe. (Luka 10:1) Njengoko besebenza kunye, babenokukhuthazana yaye bomelezane. Nathi sifumana ithuba ‘lokukhuthazana’ xa sisebenza nabazalwana noodadewethu entsimini.—Roma 1:12.
Ziintoni eninokuthetha ngazo? Ngaba ukhona kuni ekukhe kwenzeka into emkhuthazileyo? Ngaba ikho into ebangel’ umdla oyifumene kufundisiso lwakho okanye kwisifundo sentsapho? Ngaba kukho into ekukhuthazileyo ezintlanganisweni? Ngamany’ amaxesha usenokusebenza nomvakalisi ongamazi kakuhle. Usenokumbuza ukuba wayifumana njani inyaniso. Yintoni eyamqinisekisayo ukuba le yintlangano kaYehova? Ngawaphi amalungelo okanye amava anokuwabalisa? Mhlawumbi nawe ungambalisela awakho amava. Enoba injani intsabelo entsimini, xa usebenza nomntu ufumana ithuba elihle ‘lokwakhana’ naye.—1 Tesalonika 5:11.
PHUCULA INDLELA OFUNDISISA NGAYO
Ukuze sihlale sibukhuthalele ubulungiseleli, kufuneka siphucule indlela esifundisisa ngayo. “Ikhoboka elithembekileyo neliyingqondi” linenkcazelo ngezinto ezahlukeneyo esinokufunda ngazo. (Mateyu 24:45) Makhe sithethe ngomnye umzekelo wombandela omhle esinokufunda ngawo: Kutheni kubalulekile ukushumayela? Ibhokisi ethi “ Kutheni Simele Sikhuthalele Ubulungiseleli?” iyazichaza ezinye izizathu.
Ukuhlolisisa iingongoma ezikule bhokisi kunokukukhuthaza ukuba uqhubeke uyikhuthalela intsimi. Kufundisiso lwakho, zama ukudwelisa ezinye izizathu ezikwiZibhalo zokuba siyikhuthalele intsimi. Camngca ngazo. Xa usenjenjalo, uya kukhuthala ngakumbi kubulungiseleli.
KULUNGELE UKUZAMA IINDLELA EZINTSHA
Intlangano kaYehova isoloko isicebisa ngeendlela esinokuphucula ngazo kubulungiseleli. Ngokomzekelo, ukongezelela ekushumayeleni kwindlu ngendlu, sisenokuzama ukushumayela ngeeleta, ngefowuni, esitratweni okanye kwiindawo zikawonke-wonke, nokushumayela ngokungacwangciswanga okanye kwiindawo abaphangela kuzo abantu. Sisenokude sicebe ukushumayela kwiindawo ezinamaNgqina ambalwa okanye ezingenawo.
Ngaba ukulungele ukuzama iindlela ezintsha? Abantu abaninzi abawazamileyo la macebiso baye baphumelela. Khawujonge le mizekelo mithathu.
Omnye udade ogama linguApril wagqiba kwelokuba khe azame icebiso elalisuka kuBulungiseleli BoBukumkani elithetha ngendlela yokuqalisa isifundo. Wacela ukuqhubela isifundo seBhayibhile abantu abathathu asebenza nabo. UApril wamangaliswa waza wavuya xa bobathathu bavumayo ukuqhutyelwa isifundo baza baqalisa nokuya kwiintlanganiso zebandla.
Siye sakhuthazwa nokuba sifune abantu abanokuba nomdla kumanqaku akwiimagazini zethu. Omnye umveleli wesiphaluka waseMerika wagqiba kwelokuba ahambise inqaku likaVukani! elithetha ngamatayara kubaphathi beevenkile zamatayara zommandla othile. Yena nomkakhe baphinda bahambisa amanqaku awayethetha ngendlela yokumqonda bhetele ugqirha wakho kwiiofisi zoogqirha ezingaphezu kweziyi-100. Uthi loo nto iye yanceda abantu baqhelana nomsebenzi wokushumayela neencwadi zethu. Emva kokuba beye babazi bhetele abantu abakwintsimi yabo, lo mveleli wesiphaluka nomkakhe baye benza amabuyelo angakumbi.
Omnye udade onguJudy wabhalela ikomkhulu ebulela ngokhuthazo lokushumayela ngefowuni. Wathi, unina owayeneminyaka eyi-86 yaye egula kakhulu, wayesoloko eshumayela ebantwini esebenzisa ifowuni. Wade waqalisa isifundo seBhayibhile nomakhulu oneminyaka eyi-92!
Asebenza nyhani amacebiso akwiincwadi zethu. Khawuwazame! Angakunceda uhlale wonwabile yaye ubukhuthalele ubulungiseleli.
ZIBEKELE USUKELO ONOKULUFIKELELA
Yintoni esenza siphumelele kumsebenzi wethu wokushumayela? Ayibobungakanani beencwadi esizihambisayo, izifundo zeBhayibhile esiziqhubayo, okanye abantu esibanceda babe ngamaNgqina kaYehova. Masenze umzekelo ngoNowa. Ngaphandle kwentsapho yakhe, bangaphi abantu awabancedayo baba ngabanquli bakaYehova? Sekunjalo, asithandabuzi ukuba wayengumshumayeli ophum’ izandla. Eyona nto ibalulekileyo kukuba sikhonze uYehova ngokuthembeka.—1 Korinte 4:2.
Abavakalisi abaninzi bayaqonda ukuba ukuze babe nehlombe kumsebenzi wokushumayela, kufuneka bazibekele usukelo olufikelelekayo. Ziziphi ezinye zezinto abanokuzibeka njengosukelo? Ezinye zazo zichazwe kwibhokisi ethi “ Zibekele Usukelo Onokulufikelela.”
Cela uYehova akuncede wenze ubulungiseleli bakho banelise yaye bungabi lilize. Xa ufikelela usukelo lwakho, uya kuziva wanelisekile kuba usazi ukuba iindaba ezilungileyo uzishumayele ngamandla akho onke.
Ewe kona ukushumayela iindaba ezilungileyo kusenokuba nzima. Kodwa zikho izinto onokuzenza ukuze ubukhuthalele ubulungiseleli bakho. Ncokola ngezinto ezakhayo nomntu ohamba naye entsimini, ufundisise rhoqo nangendlela eza kukunceda, uzame amacebiso ekhoboka elithembekileyo neliyingqondi, uze uzibekele usukelo onokulufikelela. Ngaphezu kwezinto zonke, khumbula ukuba ulinikwe nguYehova uThixo ilungelo lokushumayela iindaba ezilungileyo njengeNgqina lakhe. (Isaya 43:10) Uza konwaba nyhani njengoko uqhubeka ukhuthalela ubulungiseleli!


text:
Ukukhululwa uloliwe iye ekugqibeleni wayichola isantya ezinye, ngoko siyazingca ukuba olu guqulelo ezintsha.
Le nguqulelo ilungisa onegunya Google kwakhona, oku kwenzeka ngenxa yokuba kukho izinto ngokwenene singakwazi ukulawula. kodwa kwakhona, Iyasebenza.
Enye utshintsho ezinye lebug kwi shortcodes, uyakwazi ukufunda eziphuculweyo amaxwebhu eninzi linki zilandelayo:
inkxaso Shortcode in Transposh Wordpress Java
Iinguqu eziphambili ziquka olongezelelweyo
[tpe] shortcode leyo Walekelwa phezu abadala
[].
Le khowudi lisetyenziswa kwiikhowudi self yokuvalela, apho akuyomfuneko ukuba sivale tag, oku kungenxa icaveat kwi Wordpress leyo ebangela
ikhowudi umxholoQXml ukuya Berserk xa ukuxuba self-ezivalelekileyo wokuvala shortcodes.
ngokunjalo, akukho mfuneko ukuba ukhankanye
="y" na, ukuze ngoku
[tpe mylang] uya kusebenza ngokulula namagalelo:
xh
Siyakucela ukuba kuphuculwe, abone ngolu guqulelo lutsha.


text:
EINDONESIA
Umsebenzi Udlulela KwiMpuma
Ngo-1953, uPeter Vanderhaegen waba ngumveleli wesiphaluka eIndonesia. Isiphaluka sakhe sasingawo onke amabandla elo lizwe ukuya kutsho kumabandla akumgama oziikhilomitha eziyi-5 100 ukusuka empuma ukuya entshona, nalawo akumgama oziikhilomitha eziyi-1 800 ukusuka emntla ukuya emzantsi. Kule mimandla wayejikeleza kuyo wayedla ngokwehlelwa zizinto ezoyikekayo.
Ngo-1954, uMzalwan’ uVanderhaegen wajikeleza kummandla osempuma weIndonesia, owawunabantu abakwiinqulo ezahlukeneyo, iziqithi zaseBali, apho kwakuhlala abantu abaninzi abangamaHindu; iLombok neSumbawa, uninzi lwabemi bakhona ingamaSilamsi; iFlores, inamaKatolika amaninzi; neSumba, iAlor, neTimor, apho kwakugcwele amaProtestanti. Ehamba ngesikhephe esigxokogxoko, washumayela ixeshana kwiziqithi awadlula kuzo ngaphambi kokuba afike eKupang, ikomkhulu laseTimor. UMzalwan’ uVanderhaegen uthi: “Ndashumayela eTimor iiveki ezimbini. Kwakusitsho izandyondyo zemvula, kodwa ndakwazi ukuhambisa zonke iincwadi endandiziphethe, ndafumana imirhumo yeemagazini eyi-34 ndaza ndaqalisa izifundo zeBhayibhile ezininzi.” Oovulindlela abakhethekileyo baqhubeka befunda naba bantu banomdla baza baqalisa ibandla eKupang. Ukususela apho iindaba ezilungileyo zaya kufikelela kwiziqithi zaseRotè, eAlor, eSumba nesaseFlores.
Bathi bakubona ukuba umhlambi wabo uyawaphulaphula amaNgqina kaYehova, abefundisi bamaProtestanti eKupang bagquma ngumsindo. Omnye umfundisi omkhulu waxelela uThomas Tubulau, indoda eseyikhulile eyayinesandla esinye, ukuba ayeke ukufunda namaNgqina, watsho esithi ukuba akayeki ukuxelela abanye ngezinto azifundayo, kuza kuphalal’ igazi. Ngesibindi uThomas wathi: “Akakho umKristu othetha ngale ndlela. Soze uphinde undibone ecaweni yakho.” UThomas waba ngumvakalisi woBukumkani okhutheleyo, yona intombi yakhe yaba nguvulindlela okhethekileyo.
Sekunjalo, abefundisi baseTimor babezimisele ukuwaphelisa nya amaNgqina kaYehova. Ngo-1961, banyanzela iSebe Lemibandela Yezonqulo namagosa omkhosi walapho ukuba ayekise umsebenzi wokushumayela kwindlu ngendlu, ibe baphumelela. Abazalwana batshintsha iindlela abashumayela ngazo. Bathetha nabantu ezimarikeni emaquleni, nabalobi kunye neentsapho eziye kungcwaba. Emva kwenyanga, amagosa omkhosi ayekelel’ iintambo aza asasaza kwirediyo ukuba zonke iinkonzo zaseTimor zikhululekile. Xa iSebe Lemibandela Yezonqulo labetha ngenqindi phantsi lisithi umsebenzi wokushumayela awuvumelekanga, abazalwana bacela ukuba likubhale phantsi oko. Amagosa ala. Emva koko, abazalwana baqhubeka nomsebenzi wabo wendlu ngendlu bengaphazanyiswa nto.
Xa abathunywa bevangeli uPiet noNell de Jager kunye noHans noSusie van Vuure bafika ePapua ngo-1962, nabo bachaswa ngabefundisi beNgqobhoko. Abefundisi abathathu abakhulu baya kwaba bathunywa bevangeli babaxelela ukuba baye kushumayela kwenye indawo. Xa beshumayela ecaweni, emaphepheni nakwiirediyo babetyhola amaNgqina kaYehova ngelithi ayingxaki kurhulumente. Babeqhatha, besoyikisa yaye benyoba nawuphi na umrhamente ofunda iBhayibhile naba bathunywa bevangeli. Banyanzela neenkosi zasekuhlaleni ukuba zichase umsebenzi wokushumayela.
Yonke loo migudu yawa phantsi xa enye inkosi yacela aba bathunywa bevangeli ukuba baye kuthetha nabantu belali yayo. UHans uthi: “Emva kokuba inkosi ihlanganise abantu belali, mna noPiet sanikela iintetho ezimfutshane ezimbini sichaza ngomsebenzi esiwenzayo. Emva koko abafazi bethu benza umboniso. Kulo mboniso baba ngathi bankqonkqoza emzini, bangeniswa ngaphakathi baze bashumayele ngokufutshane ngeBhayibhile. Inkosi kunye nabantu bayo bayithanda intshumayelo yethu baza basivumela ukuba sishumayele ngokukhululekileyo.”
Abefundisi baqhubeka bechasa. AmaSilamsi ayengafane awuchase umsebenzi wokushumayela; ngabefundisi beNgqobhoko ababesoloko bechasa. Basachasa nanamhlanje.
‘Barholelwa Phambi Kweerhuluneli . . . Ukuze Kube Bubungqina’
UYesu wathi kubafundi bakhe: “Niya kurholelwa phambi kweerhuluneli nookumkani ngenxa yam, ukuze kube bubungqina kubo nakwiintlanga.” (Mat. 10:18) Izihlandlo ezininzi, la mazwi aye angqineka eyinyaniso eIndonesia.
Ngo-1960, umfundisi waseJakarta owaziwayo nongumDatshi wapapasha incwadi eyayityhola amaNgqina kaYehova ngelithi ngamaKristu obuxoki. Le ncwadi yabangela ukuba nabanye abefundisi abaninzi bawabek’ izityholo. Ngokomzekelo, umfundisi wenye idolophu wabhalela iSebe Lemibandela Yezonqulo etyhola amaNgqina ngelithi “adida iingqondo zamarhamente abo.” Xa amagosa abiza amaNgqina ukuze aze kuzithethelela, adandalazisa iinyaniso aza anikela ubungqina. Elinye igosa elinqulayo langxolisa lawo lisebenza nawo lisithi: “Wayekeni amaNgqina kaYehova. Avusa la maProtestanti aleleyo.”
Ngo-1964, iqela labefundisi bamaProtestanti basePapua laya kumangala kwiKomiti Yepalamente Ejongene Nemibandela Yezonqulo Nezentlalo lisithi umsebenzi wamaNgqina kaYehova mawuvalwe. Iofisi yesebe yacela ukuya kuzithethelela phambi kwaloo komiti. UTagor Hutasoit uthi: “Sathetha naloo komiti phantse iyure yonke sicacisa umsebenzi wethu wokufundisa iBhayibhile. Elinye ilungu lepolitiki—elingumProtestanti—lasityhola lisithi sivusa iingxwabangxwaba kunqulo ePapua. Noko ke, uninzi lwamalungu ekomiti angamaSilamsi ayenovelwano. Athi: ‘UMgaqo-siseko uyayivumela inkululeko yonqulo, ngoko nivumelekile ukuba nishumayele.’” Emva kwale ntlanganiso, igosa eliphezulu likarhulumente wasePapua lathi: “Urhulumente omtsha . . . usayivumela inkululeko yonqulo, kwaye lo mthetho uyasebenza nakwiicawa ezifikayo.”


text:
Ngaba Usakhumbula?
Ngaba uye wakuvuyela ukufunda iiMboniselo zakutshanje? Khawubone ukuba unokuyiphendula kusini na le mibuzo ilandelayo:
UYesu washumayela nini “koomoya abasentolongweni”? (1 Pet. 3:19)
Kuyabonakala ukuba emva kokuba uYesu evusiwe, wavakalisa kwizidalwa ezingendawo umgwebo opheleleyo oza kuzifikela.—6/15, iphepha 23.
Ziziphi izinto ezintathu ezinokubangela iingxaki kumtshato wesibini?
Kukungakwazi ukubeka umtshato wangaphambili kwindawo yawo ize loo nto iphazamise lo ukhoyo; xa kunzima ukuhlala nabahlobo bakho bakudala abangaqhelananga neqabane litsha; xa kunzima ukuthemba iqabane lakho elitsha kuba elangaphambili lalingathembekanga.—7/1, iphepha 9-10.
UYesu Uzigweba Nini Izimvu Neebhokhwe? (Mat. 25:32)
Kuya kuba xa eze kugweba abantu ebudeni bembandezelo enkulu, emva kokuba kutshatyalaliswe unqulo lobuxoki.—7/15, iphepha 6.
Kuya kuba nini ukulila nokutshixiza kwamazinyo abangendawo okuchazwe kumzekeliso wengqolowa nokhula? (Mat. 13:36, 41, 42)
Oku kuya kwenzeka ebudeni bembandezelo enkulu, besakuqonda ukuba abakwazi kusaba kwintshabalalo.—7/15, iphepha 13.
Azaliseka nini amazwi kaYesu aphathelele ikhoboka elithembekileyo neliyingqondi? (Mat. 24:45-47)
Oku akuzange kwenzeke ngePentekoste ka-33, kodwa aqalisa ukuzaliseka emva ko-1914. Ngo-1919, uYesu wamisela ikhoboka phezu kwabendlu yakhe, abaquka onke amaKristu anikwa ukutya kokomoya.—7/15, iphepha 21-23.
UYesu ulimisela nini ikhoboka phezu kwayo yonke impahla yakhe?
Oko kuya kwenzeka kwixesha elizayo, ebudeni bembandezelo enkulu xa abo babumba ikhoboka elithembekileyo befumana umvuzo wokuphila ezulwini.—7/15, iphepha 25.
Ngaba amagama abantu angachazwanga eBhayibhileni ashiywe kuba beneempawu ezimbi okanye bengabalulekanga ngokwaneleyo?
Akunjalo. IBhayibhile iwashiya engachazwanga amagama abanye abantu, enoba babelungile okanye beneempawu ezimbi. (Rute 4:1-3; Mat. 26:18) Zimbini kuphela iingelosi ezithembekileyo ekuchazwe amagama azo.—8/1, iphepha 10.
Ukongezelela kumandla avela kuThixo, yintoni eyanceda amaNgqina ayi-230 asinda kuhambo olude olusuka kwinkampu yoxinaniso yaseSachsenhausen?
Nangona ayengasenamandla ngenxa yendlala nezifo, aqhubeka esomelezana ukuze atyhalele phambili.—8/15, iphepha 18.
Kutheni isikhuthaza nje ingxelo yokuwela kwamaSirayeli uMlambo iYordan esiya kwiLizwe Lesithembiso?
Nakuba loo mlambo wawuphuphuma izantyalantyala zamanzi, uYehova wawamisa ngxi amanzi awo ukuze abantu bakhe bawele. Oko kumele ukuba kwalomeleza ukholo lwawo, ibe le ngxelo imele isomeleze nathi.—9/15, iphepha 16.
Yintoni esiyifundayo kwinto yokuba iBhayibhile isoloko isebenzisa imibala?
Indlela iBhayibhile ethetha ngayo ngemibala isinceda sibone ukuba uThixo uyaliqonda ifuthe eba nalo imibala kuthi, kwanokuba isinceda sikhumbule izinto.—10/1, iphepha 14-15.
Sizaliseka njani namhlanje isiprofeto esikuMika 5:5 sabalusi abasixhenxe neendwalutho ezisibhozo?
‘Abalusi abasixhenxe neendwalutho ezisibhozo’ ekuthethwa ngabo kuMika 5:5 babhekisela kubadala abasebandleni, abomeleza abantu bakaThixo ukuba baxhobele ukuhlaselwa okwaxelwa kwangaphambili.—11/15, iphepha 20.
Ziziphi izizathu esinazo zokufuna uThixo?
Sifuna ulwalathiso olufanelekileyo neempendulo kwiingxaki zobomi, ibe zombini ezo zinto sinokuzifumana kuThixo. Ufuna ukusinceda sonwabe, yaye ukuze enjenjalo, uza kuzalisekisa izithembiso ezikwiLizwi lakhe.—12/1, iphepha 4-6.


text:
UNqulo Lwentsapho—Ngaba Unokulwenza Lube Mnandi Ngakumbi?
Omnye umzalwana waseBrazil onabantwana uthi: “UNqulo Lwentsapho yethu luye lubangel’ umdla kangangokuba sikhe sihlale de kube sebusuku.” Enye intloko-ntsapho yaseJapan ithi unyana wayo oneminyaka elishumi uye afune ukuqhubeka, angaqapheli naxa ixesha sele limkile. Ngoba? Uyise uthi: “Uba nomdla, ibe loo nto imenza onwabe.”
Kakade ke, asingabo bonke abantwana abanomdla, kangangokuba abanye basenokude bangaluthandi unqulo lwentsapho. Kutheni kunjalo nje? Omnye umzalwana waseTogo wayibeka ngolu hlobo, “Ukunqula uYehova akumele kube yinto ekruqulayo.” Ukuba kuyakruqula, akungebi mhlawumbi yindlela eniluqhuba ngayo unqulo lwentsapho? Iintsapho ezininzi ziye zafumanisa ukuba unqulo lwentsapho lunokuba “luyolo olugqibeleleyo,” kanye njengeSabatha awathetha ngayo uIsaya.—Isa. 58:13, 14.
Iintloko-ntsapho ezingamaKristu ziyaqonda ukuba ukuze unqulo lwentsapho lube mnandi, wonke umntu umele azive ekhululekile. URalf, oneentombi ezintathu nonyana, uthi, kunokuba unqulo lwentsapho lube sisifundo, balwenza lube buncoko; wonke umntu uba nenxaxheba. Ewe kona, akululanga ukugcina wonke umntu enomdla kumbandela enincokola ngawo. Omnye udade uthi: “Ngamany’ amaxesha ndiye ndingabi nawo amandla okwenza unqulo lwentsapho ludlamke ngale ndlela ndiyifunayo.” Ngaba unokulwenza lube mnandi ngakumbi unqulo lwentsapho?
UKUBA BHETYEBHETYE NOKUTSHINTSHATSHINTSHA
Omnye umzalwana waseJamani onabantwana ababini uthi: “Kufuneka sibe bhetyebhetye.” UNatalia, ongunina kubantwana ababini yena uthi: “Eyona nto ibalulekileyo kweyethu intsapho kukungasoloko silwenza ngendlela enye unqulo lwentsapho.” Iintsapho ezininzi ziyalwahlula unqulo lwentsapho yazo lube ziinxalenye eziliqela. UCleiton waseBrazil, uyise kubantwana ababini abakwishumi elivisayo uthi: “Loo nto yenza unqulo lwentsapho lubangele umdla nangakumbi aze wonke umntu abe nenxaxheba.” Xa belahlula-hlula ixesha lonqulo lwentsapho, abazali banokutsho bahoye umntwana ngamnye, ngakumbi xa abantwana beshiyana kakhulu ngeminyaka. Banokukwazi nokusebenzisa iimpapasho ezahlukeneyo baze balwenze ngendlela eza kulungela loo mntwana.
Yintoni eyenziwa zezinye iintsapho ukuze unqulo lwentsapho luhlale lubangela umdla? Ezinye zidla ngokuqalisa unqulo lwentsapho ngokucula iingoma zoBukumkani. UJuan waseMexico uthi: “Loo nto yenza wonke umntu akhululeke ize isincede silungise iintliziyo zethu.” Intsapho yakhe iye ikhethe iingoma ezinomxholo osondeleyo kumbandela abaza kuncokola ngawo ngaloo ngokuhlwa.
Ezinye iintsapho zifunda inxalenye yeBhayibhile kunye. Ukuze oku kubangele umdla, mntu ngamnye entsatsheni udla ngokufunda indawo yomntu othile kwezo Zibhalo zifundwayo. Omnye umzalwana waseJapan uyavuma ukuba “ekuqaleni kwakungaqheleki ukufunda ngale ndlela.” Kodwa oonyana bakhe ababini babevuya xa bebona ukuba nabazali bonwabile. Ezinye iintsapho zide zenze idrama ngamabali eBhayibhile. URoger waseMzantsi Afrika, onoonyana ababini, uthi abantwana “badla ngokubona izinto ezisisithelayo thina bazali.”
Enye into enokwenziwa ziintsapho kukwakha kunye into enjengomkhombe kaNowa omncinane okanye itempile kaSolomon. Ukuphanda ngezo zinto kunokubangela umdla. Ngokomzekelo, eAsia kukho intwazana eneminyaka emihlanu ehlala nabazali bayo noninakhulu. Baye benza umdlalo osekelwe kuhambo lukaPawulos lobuvangeli. Ezinye iintsapho ziye zenza imidlalo esekelwe kumabali akwiEksodus. UDonald waseTogo, oneminyaka eyi-19, uthi ukungenzi into enye kunqulo lwentsapho “kulwenze lwamnandi unqulo lwentsapho yethu kwaza kwaphucula nobomi bethu.” Ngaba zikho izinto onokuzenza ukuze unqulo lwentsapho yakho lube mnandi ngakumbi?
UKULUNGISELELA KUBALULEKILE
Nakuba ukuba bhetyebhetye nokutshintshatshintsha kusenza unqulo lwentsapho lubangele umdla, ukuze unqulo lwentsapho lube luncedo, mntu ngamnye umele alungiselele. Abantwana bayadinwa ngamany’ amaxesha, ngoko iintloko-ntsapho zimele zicingisise ngemibandela ekuza kuncokolwa ngayo zize zilungiselele kakuhle. Omnye umzalwana onabantwana uthi: “Xa ndilungiselele kakuhle, wonke umntu uyangenelwa.” Omnye umzalwana waseJamani uchazela intsapho yakhe kusengaphambili ngezinto abaza kuncokola ngazo kwiiveki ezizayo. Xa ecebe ukuba kwintsapho yakhe babukele iDVD esekelwe eBhayibhileni, omnye umzalwana waseBenin onabantwana abathandathu udla ngokubanika imibuzo kusengaphambili. Yinyaniso engenakuphikwa ukuba ukulungiselela kubalulekile.
Xa intsapho izazi kuselithuba izinto ekuza kuthethwa ngazo, inokuman’ incokola ngazo ebudeni beveki, nto leyo enokwenza wonke umntu akhangele phambili kunqulo lwentsapho. Ukuba mntu ngamnye unendima aza kuyidlala, uya kuziva eyinxalenye yonqulo lwentsapho.
ZAMANI UKULWENZA RHOQO
Phantse kuzo zonke iintsapho kunzima ukulwenza rhoqo unqulo lwentsapho.
Amadoda amaninzi achitha ixesha elininzi emsebenzini ukuze agxothe ikati eziko. Ngokomzekelo, enye indoda yaseMexico imka endlwini yayo ngo-6 ekuseni iye kubuya ngo-8 ebusuku. Ngaphezu koko, abakho amaxesha apho kuye kufuneke kutshintshwe ixesha loNqulo Lwentsapho ngenxa yeentlanganiso ezithile, njengotyelelo lomveleli wesiphaluka okanye indibano yesithili.
Sekunjalo, simele sizimisele ukulwenza rhoqo unqulo lwentsapho. Xa ethetha ngendlela intsapho yakowabo ezimisele ngayo ukulwenza rhoqo unqulo lwentsapho, uLoïs waseTogo oneminyaka elishumi elinanye, uthi: “Ngamanye amaxesha sikhe siluqalise ebusuku ngenxa yezinto eziye zaphamisa, kodwa siyaqinisekisa ukuba sisoloko silwenza.” Siyavakala nesizathu sokuba ezinye iintsapho zikhetha usuku olusekuqaleni kweveki. Kaloku ukuba kukho into eye yaphazamisa, zinokuphinda zikhethe olunye usuku kwalapha evekini.
Njengokuba ibinzana elithi “unqulo lwentsapho” libonisa, le yindlela yokunqula uYehova. Mntu ngamnye entsatsheni makanikele kuYehova “amathole eenkomo aziinkunzi, amazwi emilebe” veki nganye. (Hos. 14:2) Ngamana unqulo lwentsapho lungaba sisihlandlo esimnandi kumntu ngamnye, “kuba uvuyo lukaYehova ligwiba lenu.”—Neh. 8:9, 10.


text:
Ngaba Ubusazi?
Ziziphi iingxaki awaba nazo uHerode xa wayesakha itempile eYerusalem?
USolomon wayakha endulini itempile yokuqala, ibe wakha iindonga eziyijikelezileyo ngasempuma nasentshona ukuze zibambe umhlaba ungakhukuliseki ngakweso sakhiwo singcwele. Kuba uHerode wayefuna itempile yakhe ibe nobukhazi-khazi ngaphezu kwekaSolomon, waqalisa ukuyihlaziya waza wayandisa.
Iingcali zokwakha zikaHerode zawandisela ngasemntla umhlaba othe tyaba. Ngasemzantsi, zakha iqonga eliphakame kakhulu. Ukuze zikwazi ukwenza lo msebenzi, kwafuneka zakhe isiseko seendonga zamatye abanzi. Ezi ndonga zaziphakeme ngeyona ndlela.
UHerode wazama ukuba angawakhubekisi amaYuda okanye aphazamise inkonzo nemibingelelo eyayisenziwa etempileni. Umbhali mbali ongumYuda uJosephus uthi uHerode wafundisa ababingeleli abangamaYuda ukuqingqa amatye nokuchwela, ukuze ibe ngabantu abavumelekileyo kuphela abangena kwiindawo ezingcwele.
UHerode wafa engawugqibanga lo msebenzi. Ngonyaka ka-30 emva kokuzalwa kukaYesu, lo msebenzi wawusele uqhubeke iminyaka eyi-46. (Yohane 2:20) Waye wagqityezelwa sisizukulwana sikaHerode uAgrippa II ngeminyaka yoo-50.
Kwakutheni ukuze abantu baseMalta bacinge ukuba uPawulos ngumbulali?
Kusenokwenzeka ukuba indlela ababecinga ngayo abanye abantu eMalta yayiphenjelelwa lunqulo lwamaGrike. Khawucinge ngoko kwenzeka xa inqanawa awayeyikhwele uPawulos yaphuka eMalta njengokuba sisiva kwincwadi yeZenzo. Xa uPawulos wayebasa ukuze abantu awayekhwele nabo bafudumale, watsityelwa yinyoka esandleni. Bakubona oko abantu beso siqithi bathi: “Ngokuqinisekileyo lo mntu ngumbulali, yaye nangona esindile elwandle, okusesikweni kwempindezelo akumvumeli ukuba aqhubeke ephila.”—IZenzo 28:4.
NgesiGrike igama elithi “Ubulungisa” elisetyenziswe apha “ngu-dike.” Eli gama lithetha uhlobo oluthile lobulungisa. Kwiintsomi zamaGrike uDike ligama lesithixokazi sobulungisa. Umsebenzi wakhe yayikukuxelela uZeyus ngabantu abonileyo baza ababhaqwa, ukuze abohlwaye. Omnye umbhali wathi, kusenokwenzeka ukuba abantu baseMalta babecinga ukuba: “Nakuba uPawulos wasinda kwingozi yaselwandle, wayebekw’ esweni nguDike . . . ibe le nyoka yayithunyelwa nguye.” Yathi isakungamenzakalisi, baqonda ukuba akonanga.


text:
Okwenzeka Ehlabathini
EJamani
Ngo-2012 enye yezona nkundla ziphakamileyo zaseJamani yakhupha isigwebo sokuba umntu ocima igama lakhe ecaweni akanakuqhubeka elilungu layo. AmaKatolika acime amagama awo ecaweni aze ngenxa yoko angayihlawuli irhafu, kodwa aqhubeke esiya ecaweni asenokungavunyelwa ukutya uMthendeleko, ukuya kuvuma izono, ukufumana isikhundla ecaweni yaye asenokungangcwatywa yicawa.
Ehlabathini
Uhlolisiso oluye lwenziwa ehlabathini ngonqulo lubonise ukuba abantu abathi “bona abanquli” kodwa bekholelwa ukuba uThixo ukho, bayi-1.1 bhiliyoni. Abona baninzi ngamaKristu ayi-2.2 bhiliyoni, kulandele amaSilamsi ayi-1.6 bhiliyoni kuze kulandele aba bachazwe ngasentla. Wona amaHindu ahleli kwindawo yesine kuba amalunga nebhiliyoni.
EJapan
Oososayensi baseJapan baye babonisa ukuba “ukunconywa kunento okuyenzayo engqondweni” ebangela ukuba umntu “onwabe.” Le nto ibonakala ngathi iyayixhasa imbono yokuba ukuncoma yindlela entle yokukhuthaza abantu.
EBolivia
Ngasekupheleni kuka-2012 eBolivia kuye kwabalwa abantu. Ukuze kuphunywe nenani elichanileyo, abantu bacelwa ukuba bahlale ezindlwini zabo ngolo suku. Ngaphezu koko, kwakungafuneki zimoto endleleni, imida yayivaliwe yaye nokusela utywala kwakungavumelekanga.
EItali
Kolunye uhlolisiso, abanye abantu baseItali bathi badlala nabantwana babo imizuzu eyi-15 ngosuku. ILa Repubblica ithi: “Ngumzali oyi-1 kwabayi-5 othi ukudlala kuyafundisa.” UAndrea Angiolino, owenza imidlalo uthi xa abazali bedlala nabantwana babanceda bakwazi ukucinga, bafunde “nokuthobela imithetho.”


text:
1:1 USimon Petros, umkhonzi nompostile kaYesu Kristu, ubhalela abo baluzuzileyo ukholo oluxabiso lunye nolwethu, ebulungiseni bukaThixo wethu, uMsindisi wethu uYesu Kristu:
1:2 uthi, Makwandiswe kuni ubabalo noxolo, ngokumazi uThixo, noYesu, iNkosi yethu.
1:3 Nibona nje, ukuba amandla akhe obuThixo asiphile zonke izinto ezisingise ebomini nasekuhloneleni uThixo, ngako ukumazi lowo wasibizayo ngozuko nesidima.
1:4 Esithe ngezo zinto, saphiwa amadinga amakhulukazi, anqabileyo, ukuze ngawo nibe ngamadlelane ngemvelo yobuThixo, nisinde ekonakaleni okukhoyo ehlabathini ngenkanuko.
1:5 Ewe, ngenxa yoko, nakuba niqokele ukukhuthala konke, yithini elukholweni lwenu nongezelele isidima; esidimeni ke, ukwazi;
1:6 ekwazini ke, ukuzeyisa; ekuzeyiseni ke, umonde; emondeni ke, ukuhlonela uThixo;
1:7 ekuhloneleni ke uThixo, ukuthanda abazalwana; ekuthandeni ke abazalwana, ukuthanda abantu bonke.
1:8 Kuba xa zikhoyo ezo zinto kuni, zisanda, zinenza ukuba ninganqeni, ningabi ngabaswele isiqhamo ekuyazini iNkosi yethu uYesu Kristu.
1:9 Kuba lowo zingekhoyo kuye ezo zinto, uyimfama; ubona luzizi, ekulibele ukuhlanjululwa kwezono zakhe zakudala.
1:10 Endithi ngoko, bazalwana, makube kukhona nikhuthalele ukulwenza luqine ubizo nonyulo lwenu; kuba, nakuzenza ezo zinto, anisayi kukha nikhubeke.
1:11 Kuba ngokunjalo nophiwa ngokobutyebi ukungena ebukumkanini obungunaphakade beNkosi yethu, uMsindisi uYesu Kristu.
1:12 Kungoko ndingakuyekiyo ukuhlala ndinikhumbuza ngezo zinto, noko nizaziyo, nizimasekileyo enyanisweni leyo ikhoyo kuni.
1:13 Ndiba ke kububulungisa, ukuba ngalo gama ndikulo mnquba, ndinivuse ngokunikhumbuza;
1:14 ndisazi nje ukuba kukufuphi ukubekwa nxamnye kwalo mnquba wam, njengokuba nayo iNkosi yethu uYesu Kristu yandazisayo.
1:15 Kananjalo ndiya kukhuthalela ke ukuba nibe nako, amaxa onke emva kokumka kwam, ukuzikhunjuzwa ezo zinto.
1:16 Kuba sithe, singalandelanga zintsomi zabuqhinga, sanazisa amandla nokufika kweNkosi yethu uYesu Kristu; sithe saba ngababoneli bobungangamsha bakhe.
1:17 Kuba wamkela kuThixo uYise imbeko nozuko, ekuzisweni kuye, bubuqaqawuli obubalaseleyo, izwi elinjengeli: Lo nguNyana wam oyintanda, endikholisiweyo mna nguye.
1:18 Nelo zwi ke saliva thina, lisiza liphuma ezulwini, sinaye entabeni leyo ingcwele.
1:19 Kanjalo sinalo nelona lizwi liqinisekileyo elilelobuprofeti, enityaphayo ukulinyamekela, linjengesibane esikhanyisa endaweni emnyama, kude kuse, liphume ikhwezi ezintliziyweni zenu;
1:20 nisazi oku kuqala, ukuba sonke isiprofeto sesibhalo asibikho ngokuzicombululela.
1:21 Kuba akukhanga kubekho siprofeto ngokuthanda komntu; bathi abantu abangcwele bakaThixo bathetha beqhutywa nguMoya oyiNgcwele.
2:1 Ke kaloku, kwakukho nabaprofeti ababuxoki phakathi kwabantu; njengokuba naphakathi kwenu kuya kubakho abafundisi ababuxoki, bona baya kungenisa bucala amahlelo entshabalalo, bemkhanyela uMnini-nto-zonke owabathengayo, bezizisela intshabalalo emsinya.
2:2 Baninzi abaya kulandela intshabalalo yabo; eya kunyeliswa ngenxa yabo indlela yenyaniso.
2:3 Bathi benokubawa, banibonelele ngamazwi alalanisayo; abakugwetywa kungaphumliyo kwakudala, nayo intshabalalo yabo ayozeli.
2:4 Kuba, xa uThixo angaziconganga izithunywa zezulu ezonayo, wesuka wathi, ezikhahlele enzonzobileni, wazinikela emixokelelwaneni yesithokothoko, zigcinelwe umgwebo;
2:5 naxa angaliconganga ihlabathi lakudala, wesuka walondoloza uNowa, umvakalisi wobulungisa, enabasixhenxe, akuba elihlisele unogumbe ihlabathi labangahloneli Thixo;
2:6 xa athe nemizi yaseSodom neGomora wayitshisa yaluthuthu, wayigweba ukuba ibhukuqeke, wayenza umzekelo wabaza kuba ngabangahloneli Thixo;
2:7 wamhlangula uLote olilungisa, owacatshukiswa kukuhamba eburheletyweni kwabangenammiselo;
2:8 kuba laye, ngokubona nangokuva, ilungisa elo lihleli phakathi kwabo imihla ngemihla, liwuthuthumbisa umphefumlo walo olungisayo, ngemisebenzi yabo echasene nomthetho;
2:9 iyakwazi iNkosi ukubahlangula ekuhendweni abahlonela uThixo; ke abangemalungisa ibagcinele imini yomgwebo, ukuba babethwe;
2:10 ngokukodwa ke abo balandela inyama ngokukhanuka ukuzidyobha, abadela ubukhosi. Ngabasileyo, abenza ngokuzithandela, abangoyikiyo ukunyelisa izikhakhamela.
2:11 Ukanti izithunywa zezulu, zingaphezulu nje ngokomelela namandla, azizigwebi ngamgwebo unyelisayo phambi kweNkosi.
2:12 Ke aba, njengezinto eziphilileyo, ezingenangqondo, ezizezemvelo, ezizalelwe ukubanjwa nokonakala, benyelisa izinto abangazaziyo, baya konakala kanye ekonakaleni kwabo, bazuzane nomvuzo wokungalungisi;
2:13 njengababa bubuyolo ukudla ubuncwane okwemini enye; bengamabala neziphako, bexhamla ubuncwane ngokulukuhla kwabo, bezingxala ukudla ezidlweni nani;
2:14 benamehlo azele lukrexezo, angenakuphunyuzwa esonweni, bebambisa imiphefumlo engenakuzimaseka, benentliziyo eqheliswe ukubawa; abantwana bengqalekiso.
2:15 Beyishiyile indlela ethe tye, balahleka, belandela indlela kaBhileham okaBhehore, owathanda umvuzo wokungalungisi;
2:16 wohlwaywa ke ngokugqitha kwakhe umthetho; lathi iesile, lingenakuthetha nje, lathetha ngezwi lomntu, lamalela umprofeti lowo, ukuba angabi nxamnye nengqondo.
2:17 Aba bayimithombo engenamanzi, amafu aqhutywa luqhwithela, besigcinelwe bona isithokothoko sobumnyama ngonaphakade.
2:18 Kuba, bevakalisa nje iindumbisa zamazwi angento yanto, babambisa ngeenkanuko zenyama, ngoburheletyo, abo babesindile, kanye kwabo bahambayo ekulahlekisweni.
2:19 Bebathembisa nje inkululeko, bona ngokwabo bangabakhonzi bokonakala; kuba lowo athi ubani eyiswe nguye, ukhonzisiwe nokukhonziswa kuye.
2:20 Kuba xa bathi, besindile nje kuzo izidyobho zehlabathi ngokuyazi iNkosi, uMsindisi uYesu Kristu, babuye ke bazibhijele ngazo, boyiswe zizo, zisuke iziphelo zabo zaba mandundu kuneziqalo zabo.
2:21 Kuba ngekubalungele kanye, ukuba bebengayazanga indlela yobulungisa, kunokuba bathi beyazile, babuye umva, baphume kuwo umthetho ongcwele abawuwiselwayo.
2:22 Bahlelwe ke ngokomlinganiselo oyinene, othi, Inja ibuyele emhlanzweni wayo, nehagukazi eyahlanjwayo iye ekuzityikatyikeni eludakeni.
3:1 Ngoku ndinibhalela, zintanda, le ncwadi iyeyesibini, endithi kuzo zombini ndiyivuselele ingqondo yenu engcwengekileyo ngokunikhumbuza;
3:2 ukuba niwakhumbule amazwi abethethiwe ngenxa engaphambili ngabaprofeti abangcwele, nawo umthetho wabapostile bethu beNkosi uMsindisi;
3:3 nikwazi nje oku kuqala, ukuba kuya kuza ngemihla yokugqibela abagxeki, behamba ngokwezabo iinkanuko,
3:4 besithi, Liphi na kaloku idinga lokufika kwakhe? Kuba kuseloko oobawo balalayo ukufa, izinto zonke zahlala zihleli zinjengokwasekuqalekeni kwendalo.
3:5 Kuba oku kufihlakele kubo ngokuthanda kwabo, ukuba izulu laye likho kwakudala, nomhlaba uvele emanzini, umi ngamanzi, ngalo ilizwi likaThixo;
3:6 elathi ngezo zinto ihlabathi langoko lantywiliselwa ngamanzi, latshabalala.
3:7 Ke lona izulu langoku, nawo umhlaba lo, kwangelo lizwi ezo zinto ziqwetyelwe, zigcinelwe, umlilo, kuse kwimini yomgwebo nentshabalalo yabantu abangahloneli Thixo.
3:8 Le nto ke inye mayingafihlakali kuni, zintanda, ukuba phambi kweNkosi imini enye injengeminyaka eliwaka, neminyaka eliwaka injengemini enye.
3:9 INkosi ayilibali dinga, njengoko abathile baba iyalibala; isuka izeke kade umsindo kuthi, ingangi kungatshabalala nabani; inga bonke bangasinga enguqukweni.
3:10 Iya kufika ke imini yeNkosi njengesela ebusuku, eliya kuthi ngayo izulu lidlule liqhuqhumba, zithi ke iziqalelo zitshe, zichithakale, nomhlaba nayo imisebenzi ekuwo itshiswe kuthi tu.
3:11 Ezo zinto zonke ngoku zichithakala nje, nimele ukuba ngabanjani na ngeehambo ezingcwele nokuhlonela uThixo;
3:12 nikulindela, nikukhawulezela, ukufika kwayo imini kaThixo, eliya kuthi ngenxa yayo izulu lifakwe isikhuni, lichithakale, zithi neziqalelo zitshe zinyibilike?
3:13 Thina ke ngokwedinga lakhe silinde elitsha izulu, nomtsha umhlaba, apho kumi ubulungisa.
3:14 Kungoko, zintanda, nilindele ezo zinto nje, khuthalelani ukuba nifunyanwe kuye niseluxolweni, ningenabala, ningenasiphako.
3:15 Ukuzeka kade umsindo kweNkosi yethu kubaleleni ekuthini lusindiso, njengoko wanibhalelayo nomzalwana wethu oyintanda, uPawulos, ngokobulumko awabunikwayo;
3:16 njengokuba, nasezincwadini zakhe zonke, ethetha kuzo ngezo ndawo; ekukhoyo kuzo zithile ziqiqeka nzima, abathi abangafundileyo, nabangazimasekileyo, bazigqwethele kokwabo ukutshabalala, njengokuba bezenjenjalo nezinye izibhalo.
3:17 Nina ngoko, zintanda, nizazi nje ngenxa engaphambili ezo zinto, zigcineni okwenu, ukuze ningathi, nikhukuliswe lulahlekiso lwabangenammiselo, niphalale kokukokwenu ukuqina.
3:18 Khulani ke elubabalweni na sekuyazini iNkosi yethu, uMsindisi uYesu Kristu. Kuye malubekho uzuko nangoku, kuse nakwimini engunaphakade. Amen.